Kenapa Bas Sekolah Dicatkan Jalur Berwarna Hitam?

Sekiranya penulis sebutkan 'bas sekolah' kepada anda, pasti anda akan membayangkan bas berwarna kuning dengan jalur-jalur hitam.

Warna kuning dengan jalur hitam itu sudah menjadi warna rasmi atau standard bagi mewakili bas atau kenderaan lain seperti van, yang digunakan sebagai pengangkut pelajar untuk pulang atau hadir ke sekolah.

Anda mungkin boleh jelaskan kenapa warna kuning dipilih tetapi persoalan yang lebih misteri; kenapa perlunya jalur hitam itu dilukiskan pada badan bas atau van?

Kenderaan yang digunakan sebagai kenderaan komersial seperti bas dan van, perlu mematuhi banyak syarat yang telah ditetapkan oleh badan penguatkuasa sebelum dibenarkan beroperasi di atas jalan raya.

Bas persiaran misalnya perlu dicat dengan warna asas putih dan 1/3 di semua bahagian badannya perlu diwarna dengan warna hijau konifer.

Bas atau van untuk kumpulan pekerja pula secara asasnya perlu diwarnakan dengan warna biru yang dikenali sebagai 'datsun blue light', dengan hanya kelulusan khas akan diberikan kepada kenderaan kegunaan korporat untuk penggunaan warna berbeza.

Garis panduan bagi warna bas sekolah di negara kita pula memerlukan pengusaha mengecat kenderaan milik mereka dengan warna 'amber' serta memaparkan perkataan 'BAS SEKOLAH', ditulis dengan huruf besar berwarna hitam.

Tulisan itu pula perlulah disertakan dengan dua garisan di atas dan di bawah dengan jarak di antara kedua-dua garisan mestilah sekurang-kurangnya 460 mm.

Bagaimanapun (!!) sekiranya kita hanya bergantung dengan garis panduan yang dikeluarkan di negara kita - tidak jelas kepentingan jalur itu yang sebenar.

Bagi pengusaha-pengusaha bas sekolah di negara luar seperti Amerika Syarikat misalnya - jalur hitam yang dicatkan pada badan bas itu sebenarnya menjadi indikator keselamatan penting pada mereka.

Bas sekolah di Amerika Syarikat memerlukan pengusaha untuk mewarnakan tiga jalur hitam pada bahagian badan bas yang dikenali sebagai 'rub rails.'

Namun 'rub rails' yang diletakkan sebenarnya bukanlah sekadar cat sahaja seperti majoriti bas di Malaysia.

'Rub rails' merupakan besi tambahan yang menampung struktur badan bas, diperbuat daripada keluli. Kebiasaannya ada 3 'rub rails' dipasang pada badan bas sekolah di setiap kiri dan kanan badan bas.

Fungsi 'rub rails' selain daripada mengukuhkan struktur badan bas daripada impak kemalangan, adalah sebagai perisai perlindungan untuk mengelakkan kesan calar teruk pada badan bas sekiranya pemandu gagal membelok dengan sempurna.

Tiga 'Rub rails' dipasang pada badan bas biasanya dicatkan warna hitam, yang sebenarnya mempunyai fungsi tersendiri juga.

Kedudukan 'rub rails' di bas sekolah Amerika Syarikat sebenarnya berbeza-beza mengikut model. Ini kerana 'rub rails' yang dicatkan dengan warna hitam turut sama bertindak sebagai indikator bagi menunjukkan kedudukan ruangan penumpang dalam bas.

Jalur paling atas menandakan pertengahan kedudukan tubuh seseorang pelajar sekiranya dia duduk di kerusi bas.

Jalur pertengahan pula menandakan kedudukan alas kerusi penumpang. Sementara jalur paling bawah pula dicat selari dengan lantai bas tersebut, menjadi indikator kedudukan lantainya.

Dalam kes-kes kecemasan di mana pihak bomba perlu memotong badan bas bagi menyelamatkan mangsa kemalangan, anggota yang bertugas mempunyai idea jelas tentang rekaan struktur badan bas serta kedudukan mangsa hanya berdasarkan kepada 3 jalur visual yang ada.

Selain itu, sebarang kemek atau kesan remuk yang berlaku di bawah bahagian bawah lantai bas dianggap tidak kritikal kerana tidak membahayakan nyawa penumpang.

Bukan semua negeri di Amerika Syarikat mewajibkan 'rub rails' diwarnakan hitam namun pemasangan 'rub rails' diwajibkan berdasarkan kepada tiga kedudukan di atas, bagi memudahkan kerja keselamatan dilakukan.

Berdasarkan pembacaann penulis, penulis tidak nampak sebab sama digunapakai penguatkuasa undang-undang kita, di mana kita tidak mewajibkan pemasangan rub rails dan jalur hitam bas pula hanya diwarnakan atas sebab kosmetik.

Susun atur jalur hitam pada badan bas sekolah di negara kita juga dapat dilihat berbeza-beza, bergantung dengan kedudukan tulisan 'BAS SEKOLAH' yang lebih dijadikan keutamaan utama.

Sekiranya anda tahu punca kenapa kerajaan kita mewajibkan bas dicat jalur hitam, kongsikan pada kami.


8 Pembunuh Bersiri yang Dibebaskan Awal Dari Penjara

Apabila pembunuh bersiri disabitkan dengan jenayah yang dahsyat, kita sering mengharapkan mereka menghabiskan sisa hidup di penjara atau dihukum mati. Namun, ada keputusan mahkamah yang menimbulkan kemarahan orang awam.

Pembunuh bersiri dalam senarai ini telah melakukan jenayah berat di luar imaginasi manusia tetapi telah dibebaskan dan kembali bersama masyarakat. Lebih mengejutkan, sebilangan pembunuh bersiri ini melakukan semula jenayah mereka. Berikut adalah senarai pembunuh bersiri yang dibebaskan awal dari penjara.

Karla Homolka dan suaminya Paul Bernardo telah merogol dan membunuh sekurang-kurangnya tiga wanita pada awal tahun 90-an. Lebih menyedihkan, salah seorang mangsa merupakan adik kandung Homolka berusia 15 tahun yang ditawarkan kepada Bernardo sebagai 'hadiah'.

Apabila Bernardo diberkas pada tahun 1993, Homolka mendakwa bahawa dia terpaksa mengikut perintah suaminya kerana takut dibunuh jika ingkar. Dia hanya dijatuhkan hukuman penjara 12 tahun sahaja kerana bekerjasama memberi keterangan terhadap suaminya.

Namun, rakaman video penyiasatan jelas membuktikan Homolka lebih daripada sekadar dipaksa. Dia dibebaskan pada 2007 dan berpindah ke Quebec dengan menggunakan nama baru. Perkara ini menimbulkan kemarahan ibu bapa di sebuah sekolah di Montreal di mana Homolka sering menjadi sukarelawan di situ.

Dari kiri : Irene Leidolf, Waltraud Wagner, Stephanija Meyer dan Maria Gruber

Empat orang jururawat Austria iaitu Waltraud Wagner, Maria Gruber, Irene Leidolf dan Stephanija Meyer dikenali sebagai "Dewi Kematian Lainz" setelah membunuh 49 pesakit antara 1983 hingga 1989 di Hospital Besar Lainz.

Wagner yang bekerja di unit rawatan khas telah menyuntik pesakit dengan dos morfin yang membawa maut. Dia merekrut tiga jururawat lain yang turut membunuh menggunakan morfin, insulin dan ubat penenang.

Pada Februari 1989, seorang doktor membuat laporan polis setelah terdengar jururawat-jururawat ini membincangkan pembunuhan terbaru mereka di bar. Kesemua mereka ditangkap dan mengaku bersalah. Meyer dan Gruber menerima hukuman yang lebih ringan dan dibebaskan beberapa tahun kemudian manakala Wagner dan Leidolf dibebaskan pada tahun 2008 dan telah menukar nama mereka.

Charlene Gallego dan suaminya, Gerald Gallego, menggemparkan Sacramento, California pada akhir 70-an apabila menculik 10 mangsa yang dijadikan hamba seks sebelum dibunuh. Pasangan yang mempunyai fantasi seks ganas itu menculik gadis-gadis muda di sekitar pusat membeli belah.

Pada 1984, Charlene mengaku bersalah dan menerima hukuman penjara 16 tahun. Charlene yang dibebaskan lebih awal pada 1997 telah berpindah dan menukar namanya sementara Gerald pula mati akibat kanser ketika sedang menunggu hukuman mati.

Pada 1979, Nikolai Dzhumagaliev telah menculik seorang wanita di Kazakhstan sebelum mengelar leher dan meminum darah mangsa. Pada tahun yang sama juga, dia ditangkap kerana menembak rakan sekerjanya sehingga mati setelah bergaduh ketika mabuk.

Dia didiagnosis menderita skizofrenia dan amat mengejutkan apabila dibebaskan setahun kemudian. Pihak berkuasa tidak tahu bahawa Dzhumagaliev sebenarnya telah membunuh sebanyak 10 orang dan sering menghidangkan daging mangsanya kepada tetamu yang diundangnya.

Pada 1980, dia mengundang beberapa rakan ke rumahnya di mana dia membunuh salah seorang daripada mereka. Tetamu lain berlari ketakutan dan membuat laporan polis. Ketika polis tiba, mereka menemui Dzhumagaliev di bilik berasingan sedang memotong mangsanya. Dia akhirnya dihantar ke pusat mental kawalan tinggi di Uzbekistan. Dia berjaya melarikan diri pada tahun 1989 tetapi diberkas semula dua tahun kemudian.

Pada tahun 1988, Juha Valjakkala dan teman wanitanya Marita Routalammi telah mencuri sebuah basikal di Amsele, Sweden. Pemilik basikal, Sten Nilsson dan anaknya berusia 15 tahun telah mengejar pasangan itu sehingga berjaya mengepung mereka di sebuah tapak perkuburan.

Valjakkala kemudian mengeluarkan senapang patah dan menembak mati kedua-dua bapa dan anak itu. Apabila isteri Nilsson keluar mencari anak dan suaminya di kawasan perkuburan itu, Valjakkala telah mengelar leher wanita malang itu. Mereka kemudian melarikan diri tetapi ditangkap di Odense, Denmark, seminggu kemudian.

Penilaian psikiatri mendapati Valjakkala adalah seorang psikopat dan mempunyai kecenderungan bertindak agresif. Dia dijatuhkan penjara seumur hidup sementara kekasihnya hanya dua tahun kerana bersubahat. Valjakkala dibebaskan lebih awal pada 2009 dan menukar namanya kepada Nikita Bergenstrom.

Pada tahun 1981, Arnfinn Nesset yang merupakan ketua jururawat sebuah rumah jagaan orang tua di Norway telah disoal siasat polis akibat kematian mencurigakan penghuni di situ. Nesset mengaku bahawa dia membunuh 27 penghuni dengan menyuntik mereka dengan ubat penenang suxamethonium chloride.

Nesset kemudian menukar pengakuannya di mahkamah dengan mendakwa dia di bawah tekanan ketika disoal siasat polis. Setelah dibicarakan, Nesset disabitkan dengan 22 pembunuhan. Namun, jumlah sebenar mangsa kekejaman Nesset dianggarkan sehingga 132 orang.

Nesset dijatuhkan hukuman penjara selama 21 tahun (hukuman maksimum di Norway) tetapi dibebaskan selepas 12 tahun kerana berkelakuan baik. Dia telah menukar namanya dan tinggal di lokasi yang tidak diketahui.

Somkid Pumpuang mendapat julukan sebagai "Jack the Ripper Thailand" kerana membunuh lima wanita di mana semua mangsanya merupakan pekerja kelab malam atau rumah urut. Pumpuang dihukum penjara seumur hidup pada 2012 tetapi dibebaskan lebih awal pada Mei 2019 kerana dianggap sebagai "banduan contoh".

Hanya tujuh bulan selepas dibebaskan, dia membunuh mangsa keenamnya iaitu Rasamee Mulichand. Pumpuang telah menyamar sebagai seorang peguam dan berkenalan dengan Mulichand melalui Facebook sebelum berpindah ke rumah wanita itu.

Mulichand memberitahu anak perempuan dan jirannya bahawa dia akan bernikah dengan Pumpuang pada 15 Disember 2019, tarikh yang sama dia dibunuh. Pumpuang akhirnya ditangkap apabila dua pelajar mengecamnya dalam sebuah kereta api di daerah Nong Sarai. Pumpuang mungkin akan menghabiskan sisa hidupnya di penjara.

Kali pertama lelaki yang dikenali sebagai "Monster of the Andes" dihukum penjara adalah kerana mencuri kenderaan. Lopez mendakwa diserang secara seksual ketika dalam penjara dan apabila mempunyai peluang, dia membunuh banduan yang pernah menyakitinya.

Setelah dibebaskan, Lopez mula menculik dan membunuh gadis muda di Peru. Dia ditangkap pada 1978 oleh masyarakat asli Ayachucos yang merancang untuk membunuhnya tetapi dipujuk oleh seorang mubaligh Kristian untuk menyerahkan Lopez kepada pihak berkuasa. Lopez mendakwa telah membunuh lebih daripada 100 orang gadis tetapi pihak polis sukar mempercayainya dan membebaskan lelaki itu tidak lama kemudian.

Lopez berpindah ke Ecuador di mana dia mendakwa membunuh kira-kira tiga gadis dalam seminggu. Pada tahun 1980, Lopez ditahan oleh para peniaga di pasar apabila cubaannya menculik seorang gadis gagal. Dia mengaku membunuh lebih 300 orang gadis tetapi pihak polis masih meraguinya sehinggalah satu kejadian banjir lumpur secara tidak sengaja mendedahkan lokasi kubur besar mangsanya.

Lopez disabitkan kesalahan atas 110 pembunuhan dan dihukum penjara seumur hidup pada 1981 tetapi dibebaskan pada 1994 kerana berkelakuan baik. Dia ditangkap semula pada 1997 atas tuduhan membunuh seorang gadis tetapi ditahan di hospital mental di Bogota kerana disahkan tidak waras.

Pada 1998, dia disahkan waras dan dibebaskan dengan ikat jamin sebanyak USD 50 sahaja. Pada 2002, pihak berkuasa Colombia telah mengeluarkan waran tangkap ke atasnya atas kes bunuh terbaru tetapi Lopez tidak dapat ditemui sehingga hari ini.


Sisi Gelap Industri Perikanan Thailand Yang Memperhambakan Manusia

Industri perikanan Thailand mempunyai lebih daripada 800,000 orang pekerja. Malangnya, kebanyakannya pekerja yang terlibat dalam sektor ini adalah imigran yang diperdagangkan secara haram dan dipaksa bekerja sambil kelaparan. Malah, ramai yang dipercayai dibunuh dan mati ketika bekerja.

Sejak tahun 2015, kerajaan Thailand telah mengambil langkah-langkah untuk menghentikan alaman pengambilan pekerja secara paksa yang sudah diamalkan sejak sekian lamanya ini. Namun, usaha ini bukanlah mudah akibat kelemahan penguatkuasaan dan amalan rasuah.

Para pemerhati seperti Organisasi Buruh Antarabangsa mengatakan masih banyak perkara yang perlu dilakukan untuk menghapuskan amalan perdagangan manusia dan perhambaan yang sudah menjadi kebiasaan dalam sektor perikanan yang sangat menguntungkan ini.

Salah seorang mangsa pemerdangan dalam industri perikanan di Thailand ini adalah Vannak Anan Prum, seorang pemuda Kemboja. Pada tahun 2006, dia telah keluar dari kampungnya untuk mencari pekerjaan lebih baik untuk mencari duit lebih bagi menampung perbelanjaan isterinya yang bakal bersalin.

Ketika mengambil keputusan tersebut, dia hanya bercadang untuk bekerja di luar selama 2 bulan sahaja bagi mencari pekerjaan yang lebih baik. Malangnya, akibat terjerumus dalam perangkap pemerdangan manusia dalam industri perikanan Thailand, dia hanya menemui isterinya 5 tahun kemudian!

Menceritakan kembali detik tersebut, Vannak Anan Prum menceritakan dia pada awalnya dijanjikan oleh orang tengah di sempadan Thailand-Kemboja dia dapat memperoleh banyak wang dengan bekerja mengeringkan ikan.

Kisah malangya bermula bila kemudiannya dijadikan buruh paksa dan dihantar ke laut dengan kapal pukat nelayan untuk bekerja sebagai seorang nelayan. Dia dipaksa bekerja sepanjang waktu termasuklah ketika ribut dan hanya dibenarkan tidur maksimum dua jam pada siang hari dan dua jam pada waktu malam.

Keganasan berlaku di kapal hampir setiap hari selama empat tahun ketika bekerja atas kepal tersebut sebagai cara untuk memastikan setiap buruh paksa ini menjalankan tugas mereka. Dia mengatakan bahawa sudah menjadi kebiasaan pekerja buruh paksa akan "hilang", selalunya dianggap telah dibunuh dan dilemparkan ke laut.

Prum juga mendedahkan dalam wawancara bersama The Guardian Australia bahawa dia sendiri pernah menyaksikan seorang buruh paksa sepertinya dipotong kepalanya dengan pisau di hadapan matanya sendiri. Segala pengalaman ngeri yang dilaluinya ini diceritakan secara mendalam dalam sebuah buku bertajuk "The Dead Eye dan Deep Blue Sea".

Prum akhirnya berjaya keluar daripada sistem perhambaan ini setelah mendapat pertolongann LICADHO, sebuah organisasi hak asasi manusia yang berpangkalan di Kemboja pada tahun 2011.

Dalam wawancara bersama wartawan, Prum mengatakan bahawa begitu ramai buruh paksa mati di tengah-tengah laut dan kebanyakannya tidak diketahui oleh ahli keluarga mereka. Dia berpendapat, sekiranya sisi gelap industri perikanan Thailand ini tidak didedahkan kepada umum, lebih ramai lagi yang akan menjadi mangsa.

Dipercayai banyak hasil perikanan daripada Thailand ini digunakan di seluruh dunia untuk menghasilkan pelbagai produk bersumberkan hasil laut. Hasil-hasil laut yang ditangkap oleh tenaga kerja paksa di kapal-kapal ini kebanyakannya digunakan sebagai makanan haiwan peliharaan yang dijual di pasar raya dan juga digunakan sebagai makanan murah sumber protein dalam industri penternakan udang.

Dianggarkan 200,000 pekerja migran dari Kemboja, Myanmar dan Laos sudah menjadi mangsa terhadap eksploitasi oleh industri perikanan Thailand bernilai $ 6.5 bilion ini, menurut Yayasan Raks Thai.

Tetapi angka itu sukar untuk disahkan, kata Kate Kennedy, bekas pegawai eksekutif Hagar Australia, sebahagian daripada organisasi antarabangsa yang didedikasikan untuk memulihkan kehidupan orang-orang yang terjerumus dalam industri pemerdagangan manusia.

Kebanyakan mangsa ini akan diperangkap dengan hutang yang sangat banyak. Mangsa biasanya tidak dibayar gaji dan dilayan dengan ganas. Bagi memastikan mangsa bekerja keras, mereka mungkin dikenakan kejutan elektrik, tidak diberikan tidur mencukupi dan adakalanya diberikan dadah agar mereka sentiasa kekal bertenaga.

The International Labour Office (ILO) menganggarkan bahawa pada tahun 2016 terdapat 40.3 juta orang manusia mennjadi mangsa sistem perhambaan zaman moden, termasuk 24.9 juta buruh (serta 15.4 juta dalam perkahwinan paksa).

Laporan ILO 2014 menyatakan pasaran gelap ini menjana sekitat $150 bilion setahun untuk pemerdagangan manusia, termasuk $99 bilion dari eksploitasi seksual komersial, $34 bilion dalam pembinaan, pengurusan dan perlombongan dan $9 bilion dalam pertanian termasuk perhutanan dan perikanan.

Sementara itu, Vannak Anan Prum merancang untuk membuat sebuah animasi berdasarkan memoirnya dan buku berikutnya akan turut memuatkan tentang pengalaman  penghambaan orang lain, termasuk yang pernah terlibat dalam pemerdagangan seks dan wanita yang dijual sebagai pengantin.


Bagaimana Seluruh Jepun Tertipu Dengan Rider Cantik Ini

Bagi pengguna Twitter, anda mungkin tahu tentang akaun Twitter dengan nama "azusagakuyuki".

Pada dasarnya, ia merupakan sebuah akaun Twitter yang memuat naik gambar dan tweet yang mana kelihatan seperti seorang wanita cantik di Jepun yang meminati motosikal besar.

Ketika ini, akaun ini mempunyai sekitar 17,500 pengikut dan beberapa contoh gambar yang dimuat naik ke akaun ini melibatkan penampilan seperti biker muda yang kerap bergambar dengan motosikal:

Memang nampak menarik, siapa yang tak suka kan kalau gambar perempuan cantik apatah lagi jika dia bergambar dengan motosikal besar yang mana biasanya diminati oleh golongan lelaki.

Ini sekaligus menjadikan wanita ini sangat menarik dan menjadi dambaan jejaka.

Namun, memandangkan kecanggihan dan kemajuan teknologi pada hari ini, kita tidak boleh mempercayai semua perkara yang kita lihat di Internet.

Kisah disebalik semua ini adalah agak mengejutkan Jepun yang telah tertipu dengan wanita ini.

Pendedahan yang dibuat sangatlah mengejutkan dan membuatkan ramai jejaka patah hati bukan sahaja di Jepun tetapi juga di Malaysia.

Wanita cantik dalam gambar ini sebenarnya adalah seorang lelaki berusia 50 tahun!

Lelaki ini menjelaskan bahawa dia melakukan perkara ini kerana mahu menunjukkan motosikal dan tempat-tempat yang dikunjunginya kepada orang ramai.

Namun disebabkan tiada siapa yang mahu melihat seorang "pakcik" dengan motosikalnya, jadi dia memutuskan untuk menukarkan dirinya kepada "wanita cantik" supaya gambar-gambar yang dimuat naiknya popular.

Tiada siapa yang meragui gambar-gambar yang dimuat naik di Twitter tersebut dan semuanya berjalan dengan lancar, sehinggalah dia melakukan satu kesilapan di mana wajah sebenarnya terpapar pada cermin sisi motosikalnya dan disedari oleh sesetengah pengikutnya.

Ini membuatkan orang ramai mula membuat spekulasi dan meminta rancantan TV iaitu Monday Late Show untuk menyiasat perkara ini.

Selepas menghubungi lelaki ini, dia bersetuju untuk ditemuramah dan langsung tidak menyembunyikan kisah sebenar bahawa dia adalah seorang lelaki berumur.

Menurut Monday Late Show, lelaki ini menggunakan aplikasi telefon pintar untuk mengubah rupa parasnya.

Ini adalah pendedahan yang dilakukan oleh kru rancantan TV tersebut yang menemui lelaki tersebut untuk menemuramahnya:

Aplikasi yang digunakannya adalah sangat popular dan anda sendiri pun mungkin pernah menggunakannya, iaitu FaceApp.

Bagi yang tidak tahu, FaceApp adalah aplikasi menyunting gambar yang membolehkan pengguna menggunapakai filter dan salah satu filter membolehkan pengguna untuk "mengubah jantina".


5 Epidemik Dan Wabak Dahsyat Disebabkan Oleh Semut Charlie

Walaupun bersaiz kecil, kumbang Rove atau lebih dikenali sebagai Charlie ini lebih dahsyat daripada mana-mana haiwan bertubuh besar yang lain.

Kehadirannya sangat membahayakan dan mampu membuatkan anda tidak dapat tidur lena pada waktu malam.

Malah, serangga ini juga mampu menyebabkan wabak yang mencetuskan huru-hara kepada kehidupan manusia.

iluminasi.com kongsikan 5 wabak yang dicetuskan oleh kumbang Charlie di seluruh dunia.

Pada tahun 1997 di sebuah hospital yang baharu sahaja dibina di Sri Lanka, kakitangan hospital yang bekerja syif malam dan beberapa pesakit di wad hospital telah mengalami dermatitis akut.

Kajian kemudiannya dilakukan bagi mengenalpasti punca dermatitis ini dan cadangkan langkah pencegahan.

Kakitangan hospital dan pesakit yang mengalami dermatitis vesikasi akut selama 2 tahun dikaji menggunakan borang soal selidik.

Gambaran klinikal, kaitan dengan syif malam dan dan bulan kejadian diperhatikan. Serangga-serangga ini juga ditangkap pada waktu malam beberapa kali dan dikenal pasti.

Kemudian, kesan lepuhan dihasilkan menggunakan serangga yang ditangkap ini terhadap sukarelawan kajian.

Daripada 124 pesakit yang dikaji, 108 daripadanya adalah kakitangan hospital dan diperhatikan bahawa mereka semua telah bekerja syif malam dalam 2 hari sebelum bermulanya lepuh.

Serangga yang ditangkap termasuk dalam kelas Coleoptera, keluarga Staphylinidae, genus Paederus, dan spesies fuscipes. Kejadian itu bermusim dengan pengumpulan kes yang dilihat berlaku dua kali setahun.

Seramai 36 pelajar di sebuah hostel kolej perubatan di India telah melaporkan mengalami pernah mengalami dermatitis disebabkan oleh serangga Charlie ketika tinggal di situ pada tahun 2010.

Sebanyak 79 kes berlaku dalam kalangan 36 pelajar tersebut dan 21 daripadanya mengalami dermatitis akibat serangga ini dalam lebih dari satu kejadian.

Seorang daripada mereka telah mengalami lebih daripada 7 episod dermatitis dalam tempoh beberapa tahun. Tempoh maksimum yang diperlukan untuk lepuh akibat Charlie benar-benar pulih adalah sekitar 30 minggu dan secara purata ia mengambil masa 5.2 minggu untuk pulih.

Kumbang Paederus tersebut ditemui di sawah padi yang terletak di sekitar kolej perubatan tersebut yang terletak di kawasan luar bandar Himachal Pradesh.

Kumbang ini memakan perosak yang ada sawah padi dan dengan demikian serangga ini bermanfaat untuk pertanian.

Ia tertarik dengan lampu di kampus asrama dan memasuki bilik-bilik yang didiami pelajar.

Kumbang ini tidak menggigit atau menyengat, tetapi menyebabkan dermatitis teruk apabila dihancurkan pada kulit tanpa disedari.

Cecair coelomic atau haemolymph pada kumbang ini mengandungi paederin, sejenis amida yang bertindak sebagai agen yang menyebabkan lepuh dan menyekat mitosis dengan menghalang sintesis protein dan DNA.

Paederin dianggap 12 kali lebih beracun daripada racun ular tedung. Wabak dermatitis paederus berlaku setiap tahun pada musim tengkujuh dan musim tengkujuh di wilayah ini.

Pada tahun 2009, sebanyak 286 kes dermatitis Paederus telah dilaporkan di sebuah kilang menghasilkan mainan di bandar Chibi, China tengah. Kes ini berlaku di kilang dengan kakitangan seramai 316 orang dan jumlah kadar kejadian adalah 84.81%.

Kadar kejadian melibatkan kakitangan pentadbiran adalah 43.75% dan pekerja buruh adalah 87%. Bahagian badan yang paling banyak mengalami lepuh pada mangsa adalah leher dan muka.

Lepuh yang paling biasa terdiri daripada eritema linier dan papulopustules, yang mana 71.27% daripada pesakit ini mengalami lebih daripada satu lepuh.

Menurut kajian, persekitaran yang baik, pencahayaan, kelembapan, dan tempat tinggal yang buruk mungkin menjadi penyebab kepada wabak ini.

Penyelidik menyatakan bahawa kesedaran masyarakat yang meningkat mengenai keadaan ini dapat mengurangkan kejadian dermatitis Paederus.

Pada tahun 2017, satu wabak dermatitis linearis yang disebabkan oleh spesis Charlie iaitu Paederus iliensis (Coiffait) dan Paederus ilsae (Bernhauer) berlaku di Pangkalan Bersama Balad di Najaf, utara Iraq.

Itu adalah kejadian pertama melibatkan P. iliensis yang dilaporkan di Iraq. Beberapa spesies Paederus mengandungi bahan kimia yang menyebabkan lepuh iaitu pederin, apabila dihancurkan pada kulit.

Di lokasi ini, 20 askar dan tentera udara terpaksa mendapatkan rawatan perubatan akibat kulit yang melepuh, yang mana paling banyak berlaku di bahagian leher dan tangan.

Semua kes berlaku pada bulan Mei dan Jun. Persampelan untuk Paederus bermula pada bulan Jun setelah serangga ini dikumpulkan di daerah di mana askar mengalami dermatitis dan berlanjutan hingga Oktober ketika serangga ini tidak lagi dikumpulkan.

Kumbang Paederus kemungkinan besar terbang dari kawasan sekitar pangkalan ketenteraan itu dan yang paling biasa berhampiran perimeter pangkalan berdekatan dengan cahaya terang.

Pensampelan pada waktu malam menunjukkan bahawa kumbang Paederus paling aktif bermula dari sejam setelah matahari terbenam hingga tengah malam.

Sebilangan besar anggota tentera yang diserang serangga ini adalah askar yang bekerja pada syif malam berhampiran tiang lampu.

Kejadian dermatitis linearis sebahagian besarnya dapat dicegah dengan mengubah sumber cahaya yang menarik perhatian kumbang Paederus.

Untuk tempoh 4 tahun dari 2014 hingga 2018, penduduk di Kondominium Shineville Garden di Ayer Hitam, Pulau Pinang, telah diserang oleh serangga Charlie ini.

Sekurang-kurangnya 10 laporan telah diserahkan kepada Jabatan Kesihatan negeri tetapi serangga oren dan hitam ini terus kembali walaupun terdapat proses fogging dan kawalan perosak secara berkala dilakukan.

K. Pragalathen, salah seorang penduduk di situ memberitahu bahawa dia melihat berlaku keradangan di wajah anak perempuannya tetapi tidak mengesyaki ia disebabkan oleh serangga tersebut.

"Saya fikir ia hanya alergi dan membawanya ke klinik di mana anak saya diberikan krim untuk disapu," kata K. Pragalathen. Namun keesokkan harinya, terdapat beberapa kesan lepuh di wajah anaknya membuatkan K. Pragalathen yakin ia disebabkan oleh Charlie.

K. Pragalathen yang tinggal di tingkat 20 bangunan itu berkata bahawa serangga itu memasuki rumahnya dan cubaan untuk menghapuskan Charlie ini tidak berhasil.

Naib Ketua Badan Pengurusan Bersama Kondominium tersebut iaitu Choon Keong berkata bahawa serangan dahsyat itu mengganggu 234 keluarga di kondominium itu.

Kehadiran serangga ini di kawasan berkenaan adalah bermusim. Ia hanya keluar dari sawah padi pada musim hujan.

Pengerusi Jawatankuasa Kebajikan, Masyarakat Penyayang dan Alam Sekitar negeri, Phee Boon Poh berkata, serangga ini biasanya muncul setelah penuaian dan pembakaran sawah padi.

Phee menambah bahawa Charlie mungkin mengerumuni kondominium tersebut disebabkan oleh kemusnahan habitat.

Phee berkata walaupun penyembur kimia berkesan, kita tidak boleh memukul atau menggosok kumbang jika mendarat di badan, kerana bahan kimia yang dikeluarkan olehnya akan "membakar" kulit.


6 Pelakon Terkenal Paling Kerap Terbunuh Dalam Filem

Bagi seorang pelakon, peluang untuk melakonkan watak utama menjadi idaman setiap individu dalam karier mereka.

Memegang watak utama memberikan mereka peluang untuk mendapatkan watak terbaik, peluang melakonkan babak paling penting serta menjadi figura yang menggerakkan jalan cerita meninggikan peluang untuk watak itu selamat dalam penceritaan.

Tetapi ada juga aktor yang kurang bernasib baik seringkali memainkan watak yang dimatikan lebih awal, gagal bertahan sehingga ke hujung - walaupun mereka sendiri merupakan nama besar dalam industri.

Berikut adalah lima pelakon paling kerap terbunuh dalam filem yang dibintangi mereka. Oleh kerana kita membincangkan tentang kematian dalam filem - ada banyak spoiler dalam senarai ini ya.

Ada beberapa orang aktor lama yang sebenarnya duduk lebih tinggi berbanding Charlize Theron dalam senarai ini, tetapi kami rasakan beliau perlu diletakkan dalam senarai ini kerana Theron adalah pelakon wanita paling berprofil tinggi kerap mati dalam filem lakonannya.

Agak mengejutkan bukan? Pelakon cantik ini telah beberapa kali memainkan watak yang akhirnya terbunuh dengan kejam seperti watak yang dimainkan beliau dalam filem Prometheus, di mana dia mati dihempap kapal angkasa.

Selain itu watak utama yang dimainkan Theron dalam filem 'Monster' terbitan tahun 2003 juga menemui penamat yang kurang menyenangkan, setelah mati akibat suntikan beracun. Lakonan beliau dalam filem tersebut yang diolah berdasarkan kisah sebenar, meledakkan nama Theron dalam industri melayakkan dia menang banyak anugerah pelakon wanita terbaik utama tahun 2004.

Sepanjang karier, Theron telah 'terbunuh' sebanyak 17 kali; penampilan pertamanya sebagai pelakon dalam filem Children of the Corn III juga berakhir dengan kematian.

Karier Samuel L. Jackson sebagai bintang filem aksi terkenal terus bersinar walaupun Jackson ketika ini sudah pun berusia 73 tahun!

Sepanjang karier beliau yang nampaknya seakan tidak mahu perlahan, Jackson sudah pun diminta mati sebanyak 32 kali dengan kematian beliau dalam filem Avengers Infinity War menjadi antara adegan yang cukup diingati.

Selain itu watak beliau sebagai Mace Windu dalam siri trilogi kedua Star Wars juga berdepan kematian ngeri, selepas dicampak keluar dari tempat tinggi oleh Darth Sidious/Maharaja Palpatine akibat pengkhianatan yang dilakukan Anakin Skywalker.

Bagaimanapun, cara beliau terbunuh dalam filem Deep Blue Sea tetap menjadi antara adegan filem paling lucu/sadis dalam karier beliau.

Mendiang John Hurt terlibat dalam banyak filem sepanjang karier beliau dan kali terakhir beliau memainkan watak yang dimatikan, sebelum meninggal dunia adalah dalam sebuah filem berjudul 'Damascus Cover', yang turut menjadi penampilan terakhir beliau.

Hurt memegang watak bernama Gilbert Kane dalam filem Alien, yang akhirnya terpaksa mengandungkan anak kepada makhluk asing mengerikan itu sebelum meninggal dunia selepas 'bayi' itu mahu keluar dari perut beliau.

Adegan itu pula dirancang tanpa pengetahuan pelakon lain yang turut terlibat, menjadikan reaksi mereka melihat 'anak makhluk asing' terpacul keluar dari dada beliau adalah reaksi spontan yang benar.

Apa yang melucukan, Hurt muncul melakukan penampulan ringkas watak dan adegan serupa sekali lagi dalam filem parodi 'Spaceballs' - menemui penamat sama. Karier panjang beliau memerlukan Hurt memainkan watak yang dimatikan sebanyak 45 kali.

Adegan beliau ditembak mati dalam filem V For Vendetta menjadi antara adegan paling puas ditonton penulis, ekoran watak yang dimainkan beliau memang patut menerima nasib sebegitu.

Aktor Lance Henriksen mungkin tidak sebesar nama-nama dalam senarai ini, namun beliau membuktikan kebolehan beliau dalam menceburi pelbagai bidang tak kiralah filem, drama televisyen serta permainan video.

Untuk ketiga-tiga medium berbeza itu, watak beliau pernah diminta untuk mati, direkodkan terbunuh dalam filem sahaja sebanyak 51 kali.

Henriksen juga menjadi satu-satunya pelakon yang mempunyai rekod paling unik dalam industri Hollywood; selepas dia pernah memainkan watak yang dibunuh oleh seorang Terminator, seekor Alien dan juga makhluk mengerikan Predator.

Henriksen bertemu 'ajalnya' dalam filem Terminator, mati ditembak oleh Arnold Schwarzenegger, terbunuh akibat kemalangan dalam filem Alien 3 serta ditikam oleh Predator dalam filem Alien vs Predator tahun 2004.

Lance Henriksen juga memegang rekod mati dibunuh Predator beberapa kali, sekali dalam filem yang disebutkan serta dua kali semasa memainkan watak dalam dua judul permainan video berbeza berasaskan filem 'Aliens.'

Mendiang Christopher Lee kini sangat sinonim dengan watak Saruman yang dimainkannya dalam trilogi filem Lord of the Rings serta Count Dookoo dalam filem Star Wars. Seperti ramai sudah maklum - kedua-dua watak itu menemui tidak kekal sehingga penghujung cerita.

Bagaimanapun bagi peminat filem klasik, nama beliau sebenarnya lebih sinonim sebagai individu yang kerap memainkan watak ikonik Dracula dalam filem - dengan melakukan lebih 10 penampilan sebagai watak itu kesemuanya akhirnya mati terbunuh.

Kematian watak Saruman merupakan antara adegan paling penting perlu ditonton peminat Lord of the Rings, namun pada awalnya disunting keluar daripada versi pawagam filem Return of the Kings.

Hanya selepas desakan peminat serta Lee sendiri yang memboikot filem tersebut kerana tahu adegan itu dipotong, versi-versi seterusnya mula memasukkan kematian Saruman sebagai babak penting jalan cerita. Sepanjang karier beliau, mendiang Christopher Lee terbunuh sebanyak 60 kali kesemuanya.

Terkenal dengan wajah garang, Danny Trejo pada awalnya lebih kerap memainkan watak-watak jahat sebelum berjaya mengubah kariernya mula terpilih melakonkan watak-watak anti hero.

Seorang aktor yang lebih terkenal sebagai pelakon aksi filem Gred B, Trejo tampak masih meneruskan rentaknya dalam industri tidak henti-henti melakonkan filem. Hanya dalam tahun 2021 saja, Trejo terlibat dalam lebih 10 buah produksi pelbagai jenis - semuanya dilakukan pada usia 77 tahun!

Trejo direkodkan terlibat dalam lebih 400 buah produksi kesemuanya dan ini meninggikan peluang beliau 'terbunuh' dalam filem. Setakat ini, beliau adalah aktor paling tinggi kadar kematian dalam filem dengan 65 kematian kesemuanya - belum mengambil kira produksi yang masih dalam penerbitannya.

Antara lakonan kematian beliau yang paling diingati adalah dalam filem From Dusk Till Dawn (badan cair sehingga hanya tinggal mata), Con-Air (tangan digari pada badan pesawat sehingga tertanggal dari badan) dan Heat di mana dia meminta dirinya dibunuh, ekoran kecederaan teruk yang dialaminya.

Sekiranya selama ini anda merasakan aktor Sean Bean pelakon watak Ed Stark dan Boromir yang cukup terkenal sebagai pemegang watak 'pasti mati' sebagai juara - maaflah, dia masih dibelakang dalam senarai ini; hanya mencatatkan 23 kali kematian filem.

Aktor itu juga sudah menyatakan dia tidak lagi mahu mengambil watak yang perlu mati dalam filem.


Kisah Juruterbang 'Survive' 36 Hari Di Hutan Amazon Selepas Pesawat Terhempas

Bayangkan anda terhempas ke dalam hutan belantara Amazon dan berada seorang diri di sana sehinggalah pasukan penyelamat menjumpai anda. Mampukah anda bertahan berhari-hari atau mungkin berminggu-minggu lamanya seorang diri?

Itulah pengalaman ngeri yang terpaksa ditempuhi oleh seoranng juruterbang Brazil, Antonio 'Toninho' Sena, 36 tahun sehingga dia mengalami penurunan berat badan yang drastik setelah terhempas di hutan Amazon dan terpaksa bertahan dengan hanya roti yang dibawa bersama.

Juruterbang warganegara Brazil ini yang terhempas di tengah-tengah hutan Amazon hanya dijumpai 36 hari kemudian. Apabila diselamatkan, dia dikatakan sudah kehilangan 25 kilogram kerana hanya bertahan untuk hidup dengan roti yang dimilikinya.

Ketika kejadian nahas pesawat yang dipandunya terhempas, dia yang dikenali sebagai Toninho dalam kalangan rakan-rakannya sedang dalam perjalanan ke bandar Almeirim. Namun, pesawat Cessna 210 miliknya mengalami kerosakan enjin sehingga dia terpaksa melakukan pendaratan kecemasan.

Lebih tragis, nahas pesawat ini berlaku hanya 2 hari sebelum hari jadinya yang ke 36 tahun. Ketika ditemubual oleh pemberita selepas diselamatkan, Toninho memberitahu bahawa apa yang membuatnya terus kuat dan mahu keluar daripada hutan itu hidup-hidup adalah kasih sayangnya pada keluarganya dan keinginannya untuk bertemu dengan keluarganya semula.

Lelaki malang ini dilaporkan hilang pada 28 Januari selepas berlepas dari Alenquer di tebing utara Sungai Amazon menuju ke bandar Almeirim yang berdekatan. Setelah disyaki mengalami kerosakan mekanikal, dia terpaksa melakukan pendaratan kecemasan di kawasan lapang hutan berkenaaan.

Setelah berjaya melakukan penderatan, pesawat tersebut mengalami kebakaran sebelum hangus dijilat api. Dia bernasib baik apabila sempat mengambil beberapa bungkus roti dan menyelamatkan beberapa barangan peribadinya yang lain.

Toninho memberitahu wartawan bahawa dia pada awalnya hanya berada di sekitar pesawatnya itu bagi menunggu pasukan penyelamat tiba dan membawanya keluar dari situ. Namun, setelah hampir seminggu jejaknya tidak dapat ditemui oleh pasukan penyelamat, dia mengambil keputusan untuk berjalan kaki mendapatkan bantuan.

Setelah kira-kira 4 minggu berjalan kaki cuba mendapatkan pertolongan, dia akhirnya menemui kelibat sekumpulan manusia yang sedang mencari kacang berangan (chestnut). Ketika ditemui, dia dalam keadaan sangat lemah akibat dehidrasi dan badannya mengalami luka-luka.

Setelah ditemui oleh pasukan tersebut, mereka telah membina unggun api bagi memudahkan pasukan penyiasat  dari udara mengesan kedudukan mereka, seterusnya membawa keluar lelaki malang ini. Pasukan mencari dan menyelamat berjaya mencarinya di Almeirim pada 6 Mac.

Toninho turut menceritakan kepada wartawan tempatan bahawa dia sebenarnya hampir lemas ketika cuba menyeberangi sungai setelah terdengar bunyi mesin gergaji yang digunakan oleh pasukan pencari kacang berangan tersebut. Dia turut menyatakan mereka sangat baik hati kerana memberikannya makanan sebaik menemuinya.

Menceritakan kembali detik menemui kumpulan manusia tersebut, Toninho menceritakan ketika itu waktu sekitar 3.30 - 4 petang dia sedang berjalan dalam hutan tersenbut sebelum menemui sebuah kawasan manusia berteduh bersama-sama dengan bakul yang diisi dengan kacang berangan, air dan beberapa peralatan.

Dari situ, dia kemudiannya mengikut laluan denai berdekatan sebelum menemui sekumpulan manusia yang sedang mencari hasil hutan di kawasan berdekatan.

Setelah lokasinya ditemui oleh pasukan penyelamat, dia akhirnya dibawa keluar dengan helikopter untuk bertemu dengan keluarganya sebelum dibawa ke hospital untuk melakukan pemeriksaan kesihatan. Peristiwa bersejarah ini turut ditayangkan secara langsung oleh sebuah stesyen televisyen Brazil.

Kisah Toninho ini merupakan satu kisah yang mengagumkan bagaimana dia mampu bertahan hidup hanya dengan roti yang sedikit sahaja. Lebih menggerunkan, hutan Amazon juga dipenuhi dengan binatang-binatang buas seperti buaya dan ular.

Selain itu, Toninho sangat bernasib baik apabila ditemui oleh sekumpulan manusia yang baik hati. Hutan Amazon merupakan lokasi penjenayah seperti pengedar dadah menjalankan operasi mereka kerana lokasinya yang sukar diakses. Sekiranya ditemui oleh penjenayah-penjenayah ini, dia mungkin dibunuh.

Itulah yang pernah terjadi kepada seorang guru dari Britain, Emma Kelty, 43 tahun di mana pada tahun 2017 dia telah diserang dan ditembak oleh sekumpulan pengedar dadah. Ketika dihumbang ke dalam sungai, wanita malang itu dikatakan masih hidup namun akhirnya mati akibat kecederaan parah yang dialaminya.

Ketika kejadian itu berlaku, Emma Kelty dikatakan sudah berada di hari ke 42 dalam misinya berkayak secara solo sejauh 4,000 batu dari hulu kehilir sungai Amazon.


Bagaimana Senjata Kimia Peperangan Menjadi Penawar Kanser

Hampir setiap hospital di seluruh dunia, pesakit onkologi (kajian dan rawatan tumor) akan dirawat menggunakan protokol yang sama. Sebenarnya, kanser telah menjangkiti manusia sejak dahulu lagi dan bukti terawal ditemukan pada daun papirus dari tahun 1600 SM semasa zaman Mesir kuno.

Tertulis pada daun itu mengenai seorang lelaki yang mempunyai "benjolan tumor di dadanya" dan "tiada sebarang rawatan" mampu mengubatinya. Kini, terdapat kaedah yang mampu merawat dan mengawal kanser iaitu kemoterapi. Ironiknya, penawar kanser moden pertama ini terhasil daripada senjata Perang Dunia I yang membinasakan.

Senjata yang dimaksudkan adalah sulfur mustard atau lebih dikenali sebagai gas mustard. Bis-(2-kloroetil) sulfida buat kali pertamanya disentisis oleh Frederick Guthrie di Institut Fizik London pada tahun 1860. Guthrie mendokumentasikan kesan toksik gas mustard dengan menggunakan campuran etilena dan sulfur diklorida ke atas kulitnya sendiri.

Gas mustard kemudian dihasilkan secara besar-besaran untuk syarikat Jerman iaitu Bayer AG pada awal abad ke-20. Malangnya, dunia di ambang peperangan dan Jerman memulakan "Perang Kimia" pada 1917 menggunakan gas mustard.

Serangan pertama menggunakan senjata ini adalah ketika menentang tentera Kanada. Setahun kemudian, British menggunakan agen yang sama untuk menghancurkan Barisan Hindenburg yang "kebal". Walaupun Perang Dunia I tamat pada 1918, senjata ini terus digunakan oleh banyak kuasa dunia selama 25 tahun seterusnya.

Sebatian gas mustard sering diubah bagi meningkatkan keberkesanannya dan menjadi penyebab kematian lebih 100,000 nyawa. Sebenarnya, gas mustard ini tidaklah mencederakan mangsa seperti letupan bom biasa. Kesan mungkin hanya kelihatan selepas tempoh dua hingga 24 jam selepas terdedah kepada racun ini.

Sulfur mustard adalah sejenis bahan pelecur. Ia memberi kesan kepada membran mukus badan. Kulit dan mata adalah antara organ pertama yang akan terjejas dan ketoksikan agen ini bergantung kepada dos. Walaupun pada kepekatan rendah, ia mampu menyebabkan gejala seperti kerengsaan kulit dan konjunktivitis (radang pada mata).

Pada kepekatan tinggi pula, gas mustard boleh menyebabkan akibat lebih teruk seperti pengulseran kulit dan buta. Wap yang dihidu juga boleh merosakkan lapisan membran mukus saluran pernafasan yang akan mengakibatkan paru-paru berdarah.

Sulfur mustard juga menyebabkan kesan susulan yang kronik. Selepas terdedah, mangsa yang masih hidup akan mengalami loya, muntah, alopesia (keguguran rambut atau bulu) dan mudah terdedah pada jangkitan lain.

Racun ini juga bertindak sebagai agen alkil dimana ia mencegah replikasi urutan DNA yang normal. Organ yang paling terjejas adalah saluran gastrousus (pencernaan) dan sumsum tulang kerana aktiviti mitosis yang tinggi pada bahagian itu.

Walaupun mengerikan, gas mustard sebenarnya memainkan peranan penting dalam penciptaan agen kemoterapi yang mampu mengubati barah. Namun, bagaimana senjata pembunuh ini boleh menjadi ubat yang berkesan?

Selepas peperangan demi peperangan, banyak akta telah diwujudkan termasuklah Protokol Geneva 1929 yang melarang penggunaan senjata kimia. Ketika akta itu diperkenalkan, banyak negara telahpun menghasilkan stok agen kimia dalam kuantiti yang besar.

Antaranya ialah stok 100 tan gas mustard terbengkalai yang disimpan dalam kapal S.S John Harvey milik Amerika Syarikat di Pelabuhan Bari, Itali. Pada Disember 1943, serangan udara Nazi telah menghancurkan kapal John Harvey namun jumlah korban tidaklah begitu tinggi.

Berminggu-minggu selepas itu, mangsa yang terselamat akibat serangan itu mula menunjukkan tanda-tanda kesan gas mustard. Ini mendorong Amerika Syarikat untuk mengangkat larangan Pejabat Penyelidikan dan Pembangunan Saintifik untuk mengkaji semula gas mustard pada 1946.

Banyak eksperimen yang dilakukan ke atas manusia dan tikus yang diklon selepas itu. Percubaan klinikal pertama telah dilakukan oleh Louis Goodman dan Alfred Gilman melibatkan penggunaan nitrogen mustard terhadap pesakit limfoma (tumor pada nodus limfa) yang kronik.

Hanya selepas empat hari, jisim tumor pesakit mengecut dengan ketara. Malangnya, perubatan itu terpaksa dihentikan kerana ia menyebabkan neutropenia (pengurangan sel darah putih). Ini mengakibatkan tumor kembali semula secara tiba-tiba.

Percubaan kali kedua yang lebih pendek menunjukkan hasil pengurangan tumor yang lebih sedikit berbanding percubaan pertama manakala percubaan ketiga tidak memberi apa-apa kesan.

Keajaiban sementara dan kegagalan nitrogen mustard merawat kanser menjadi anjakan paradigma kepada ahli onkologi pada hari ini. Agen kemoterapi memberi kesan toksik kepada pesakit sementara sel-sel tumor pula mengembangkan daya tahan terhadap ubat yang digunakan. Inilah sebab mengapa protokol rumit digunakan untuk merawat pesakit kanser.

Goodman dan Gilman telah menulis buku farmakologi terkenal The Pharmacological Basis of Therapeutics di mana mereka menggunakan nitrogen mustard dalam kajian mereka. Sebatian ini yang juga dikenali sebagai mechlorethamine adalah agen alkil kelas pertama dan masih digunakan dalam rawatan limfoma kulit. Agen alkil lain seperti cyclophosphamide, ifosfamide dan cisplatin digunakan dalam protokol merawat kanser di seluruh dunia.

Kali terakhir gas mustard digunakan adalah ketika perang antara Iran dan Iraq dan tidak mustahil ia akan muncul di masa hadapan. Mujurlah senjata kejam ini dapat ditukar menjadi ubat yang menyembuhkan.


Anda Tak Perlu Buat Apa-apa Untuk Menang Pertandingan Ini

Pertandingan adalah sesuatu aktiviti di mana dua pihak atau lebih bersaing untuk mendapatkan tujuan yang sama. Terdapat pelbagai jenis pertandingan yang wujud dalam dunia.

Anda mungkin pernah mendengar beberapa pertandingan unik seperti pertandingan makan cili paling banyak, pertandingan menarik teh atau pertandingan lumba kura-kura. Namun, ada satu pertandingan yang lebih pelik berbanding pertandingan lain.

Di bandaraya Seoul, Korea Selatan, terdapat satu pertandingan pelik di mana pesertanya tidak perlu bekerja keras atau mempunyai kecergasan tinggi. Peserta hanya perlu duduk diam dan tidak melakukan apa-apa selama mungkin. Bagaimana pertandingan seperti ini boleh menjadi popular di salah sebuah bandar paling sibuk dan pesat berkembang di dunia ini?

Walaupun pelik, itulah peraturan utama pertandingan yang popular di tahap kebangsaan ini. Jika anda boleh termenung panjang tanpa bergerak mungkin ada berpeluang untuk memenangi "sukan" pelik ini.

Pertandingan yang diberi nama Space Out ini diadakan di Taman Ichon Hangang di Seoul sekali dalam setahun. Secara puratanya, seramai 70 peserta akan bertanding dalam pertandingan tahunan ini.

Individu yang bertanggungjawab mencipta pertandingan pelik ini adalah seorang artis visual bernama WoopsYang. Dia mencipta pertandingan ini sejak 2014 untuk mengetengahkan isu di mana ramai orang membebankan otak mereka dengan kerja dan bagaimana berehat boleh memberikan manfaat penting.

Menurut WoopsYang, dia sendiri menderita akibat sindrom burnout (terlebih penat) tetapi masih berasa cemas jika duduk diam tanpa melakukan apa-apa. Perasaan bahawa dirinya adalah seorang yang tidak produktif menghantui walaupun berasa terlalu penat.

Dia juga sedar bahawa bukanlah dia seorang sahaja yang berasa begitu. Ramai lagi penduduk bandar Seoul mengalami masalah yang sama. Akhirnya Woopsyang mendapat idea bahawa adalah lebih baik jika semua orang bergabung untuk tidak melakukan apa-apa berbanding seorang diri.

Pemandangan ketika pertandingan diadakan mungkin kelihatan janggal di mana semua para peserta hanya termenung panjang. Pemandangan puluhan orang tidak memegang atau melihat telefon pintar juga mungkin sesuatu yang pelik pada masa kini. Walaupun kelihatan senang dilakukan, ia mungkin tidak semudah yang disangka.

Untuk memenangi pertandingan pelik ini, para peserta perlu termenung selama yang boleh tanpa hilang tumpuan atau tertidur. Peserta tidak dibenarkan bercakap, memeriksa telefon atau waktu.

Bukanlah mudah untuk menyertai pertandingan yang menjadi sangat popular di Seoul ini. Beribu-ribu orang memohon untuk menyertainya tetapi hanya 70 orang sahaja yang akan mendapat tempat untuk bertanding di hadapan para juri.

Pertandingan pelik ini berlangsung selama 90 minit. Kadar denyutan jantung para peserta akan diperiksa setiap 15 minit bagi memastikan semua orang berada dalam keadaan tenang. Peserta yang mempunyai kadar denyutan jantung paling stabil sehingga masa tamat akan dikira sebagai pemenang.

Sekiranya peserta perlu pergi ke tandas atau berasa tidak selesa, mereka perlu mengangkat kad ke arah juri untuk berhenti seketika. Walaupun begitu, majoriti peserta dilihat tidak mahu menggunakan kad mereka ketika pertandingan sedang berlangsung.

Pertandingan Space Out ini bukan sahaja menerima banyak permohonan peserta malah ia juga menjadi tumpuan para penonton seperti sukan terkenal lain. Penonton hadir semata-mata untuk melihat peserta termenung kosong tanpa berbuat apa-apa.

Pencipta pertandingan ini, WoopsYang, percaya bahawa Space Out ini lebih daripada sekadar pertandingan. Dia menganggap bahawa Space Out ini merupakan satu jenis karya seni persembahan.

WoopsYang mengajak para peserta supaya hadir dengan pakaian yang melambangkan pekerjaan mereka. Sebagai contoh, ada peserta yang memakai sut kerja mereka bagi mencerminkan kesibukan seharian bekerja di bandar dan bagaimana mereka sangat memerlukan rehat.

Pertandingan Space Out ini dilakukan pada waktu siang supaya dapat membandingkan kesibukan sebuah bandar maju dengan taman yang dipenuhi orang yang tidak melakukan apa-apa langsung.

Korea Selatan merupakan salah satu bandar paling sibuk dengan penduduk yang paling tertekan di dunia. Perkara inilah yang menjadikan pertandingan Space Out begitu penting kepada penduduk di bandar ini.

Banyak kajian yang dilakukan menunjukkan bahawa otak manusia sebenarnya memerlukan rehat dan masa yang cukup untuk pulih atau mengurangkan tekanan kerja dan kehidupan sosial kita.

Rehat yang cukup juga dapat membantu otak memproses maklumat yang diterima pada hari itu selain mencipta ingatan. Ia amat bertepatan dengan tujuan utama pertandingan Space Out ini diadakan. Selain Korea Selatan, sukan Space Out yang popular itu turut diadakan di beberapa tempat lain seperti Hong Kong, Taiwan dan China.


5 Rancangan Kerajaan Dunia Paling Tak Realistik Dan Merapu

Sebagai rakyat Malaysia, kita sudah biasa mendengar idea-idea dari pihak kerajaan kita baik dari pihak mana sekalipun yang kedengaran hebat atas kertas, tetapi akhirnya mempunyai pelaksanaan yang membuatkan kita menggelengkan kepala.

Salah satu projek yang penulis maksudkan adalah projek kereta terbang kita yang sehingga kini belum nampak kelibatnya, walaupun jutaan ringgit sudah dibelanjakan kepadanya. Tetapi sekiranya dibandingkan dengan lima projek yang kami senaraikan ini, kereta terbang kita tampak lebih realistik proses penghasilannya.

Berikut adalah lima projek kendalian kerajaan-kerajaan dunia yang bukan saja tidak realistik, malahan ada juga yang hanya membazir dana yang sepatutnya lebih elok diguna bagi keperluan lain pula.

Banyak pihak melihat keluasan tanah sebesar Gurun Sahara, sepatutnya boleh dimajukan sekiranya kawasan tersebut berjaya dihubungkan dengan sumber air. Bermula dari abad ke 19 sehinggalah ke hari ini, usaha untuk mencapai tujuan tersebut masih diusahakan.

Projek pertama bagi menyalurkan air ke Gurun Sahara dimulakan oleh seorang jurutera dari Scotland bernama Donald Mackenzie pada tahun 1877, yang merancang untuk melakukan kerja-kerja penggalian bagi menghasilkan terusan yang akan mengalirkan air dari Tanjung Jubi di Maghribi ke kawasan guru El Djouf. Projek ini tidak ke mana-mana.

Pada dekad 1960-an, sebuah projek baru dirancang melibatkan bahagian gurun yang dikenali sebagai Qattara di Mesir disebabkan oleh kawasan permukaannya yang lebih rendah, disebut-sebut akan dijadikan 'Laut Sahara' baru. Kawasan itu juga dijangka mampu menjana elektrik, berikutan perancangan membina empangan gergasi.

Jawatankuasa khas dianggotai majoritinya syarikat dan jurutera dari Jerman dilantik kerajaan Mesir, ditubuhkan bagi mengkaji kaedah paling mudah menggali terusan bagi membolehkan air masuk ke kawasan tersebut.

Cadangan jawatan kuasa itu untuk mempercepatkan penggalian dengan menggunakan kuasa 213 biji bom nuklear, setiap satunya mempunyai 50 kali kuasa bom atom Hiroshima ditolak kerajaan Mesir.

Walaupun demikian, minat untuk meneruskan projek ini tetap tidak pernah padam di pihak Mesir, disebabkan oleh faktor ekonominya.

Dinding yang lebih dikenali sebagai 'Dinding Trump' merupakan salah satu propaganda yang dicanang Presiden Donald Trump semasa memegang kuasa, bagi menyelesaikan masalah kemasukan pendatang tanpa izin dari Mexico ke Amerika Syarikat.

Apa yang lucu, Trump seringkali menyebut rancangan mereka itu akan dibiayai oleh kerajaan Mexico. Sama ada projek ini adalah propaganda Trump semata-mata atau benar-benar projek separa jalan yang tak sempat disiapkan, kita berkemungkinan besar tidak akan tahu secara jelas.

Apa yang kita tahu, hasil cadangan ini berlakunya perdebatan di kalangan ahli politik negara itu yang menyebabkan bajet/dana kerajaan mereka tidak dapat diluluskan.

Selepas situasi pulih, projek ini diteruskan di beberapa negeri dengan pembinaan 'dinding percubaan' di mana prototaip cuba dibina dengan pagar sepanjang 3.2 km di Calexico, California dinobatkan sebagai seksyen pertama Dinding Trump.

Pada penghujung tahun 2020, kos perbelanjaan bagi menyiapkan dinding ini dianggarkan berada pada kos sekitar RM82 juta untuk setiap 1.6 kilometer dengan kos keseluruhan sebanyak RM50 ke RM65 billion diperlukan bagi menyiapkan dinding sepanjang hampir 1,000 kilometer jaraknya.

Selepas memenangi pemilihan Presiden, pada 20 Januari 2021 Joe Biden membatalkan semua kelulusan yang berkait dengan 'Dinding Trump' disebabkan oleh ketiadaan asas yang kukuh projek mega itu perlu diteruskan.

Projek ini merupakan antara projek paling membazir pernah dirancang oleh kerajaan dunia!

Semasa zaman kegemilangan Kesatuan Soviet, empayar tersebut memulakan projek yang dikenali sebagai Istana Soviet yang akan menempatkan pusat pentadbiran yang akan menyatukan pentadbiran sekutu-sekutu empayar Soviet.

Di puncak 'Palace of the Soviets' yang dirancang sebagai sebuah mercu tanda bandar Moscow, akan dipacakkan tugu gergasi setinggi 100 meter ukiran figura penting kerajaan mereka, Vladimir Lenin.

Sekumpulan arkitek memulakan gerak kerja pembinaan, menjadikan kawasan yang menempatkan Gereja Christ the Savior sebagai lokasi pilihan. Ini memerlukan gereja tersebut diruntuhkan.

Selepas proses meruntuhkan gereja bagi menyiapkan tanah berjalan, kerangka besi yang bakal menjadi struktur asas Istana Soviet mula didirikan, sebelum pencerobohan Jerman berlaku sekitar tahun 1941, mengakibatkan kerja pembinaannya tergendala kerana kerangka besinya perlu digunakan untuk tujuan perang.

Istana Soviet yang pada awalnya dirancang bakal menjadi bangunan tertinggi dunia tidak lagi diteruskan binaannya, sebaliknya tapak lokasinya diubah suai menjadi kolam renang awam terbesar dunia yang dikenali sebagai Kolam Renang Moscow.

Gereja yang telah pun diruntuhkan lebih awal bagi memberi laluan kepada pembinaan istana? Gereja itu dibina semula mengikut rekaan asalnya pada tahun 1995 di lokasi yang serupa.

Idea untuk memesongkan cahaya matahari menggunakan cermin gergasi memang sedang diusahakan beberapa negara ketika ini, tetapi dirancang bukan sebagai senjata. Lain pula bagi kerajaan Jerman di bawah pemerintahan parti Nazi yang mahu menukarkan cahaya solar sebagai senjata gergasi kendalian mereka.

Dikenali dengan nama Sonnengewehr atau 'Sun-Gun', senjata itu dibangunkan daripada idea seorang ahli fizik ternama Jerman bernama Hermann Oberth, yang diterbitkan dalam buku beliau berjudul Wege zur Raumschiffahrt atau 'Ke Arah Penerbangan Angkasa.'

Kerajaan Jerman meluluskan dana bagi memulakan kajian untuk memperkembangkan idea tersebut. Penyelidik Jerman berjaya mengenalpasti keperluan yang perlu dipenuhi; mereka perlu membina cermin gergasi sebesar 3 kilometer persegi yang akan diorbitkan pada kedudukan 8,200 kilometer dari permukaan bumi.

Cermin itu pula akan diterbangkan dengan menggunakan roket V-2 milik mereka, mampu menempatkan kru pengendalian yang akan berhubung dengan bumi melalui radio. Sekiranya sasaran sudah dikenalpasti, petugas cermin akan mula memalingkan sudut biasan cermin bagi membentuk titik fokus pada sasaran.

Dijangkakan, haba yang tertumpu mampu melumatkan apa saja yang bertemunya. Bagaimanapun, projek itu dihentikan pada tahun 1945 selepas kerajaan Jerman tewas dalam perang dunia kedua dan penyelidik Jerman hilang kawalan ke atas kajian mereka.

Pernahkah anda menonton filem atau drama yang memaparkan bandar besar yang dilindungi dengan sebuah dom kaca di luarnya, membolehkan elemen-elemen tertentu dikekang atau dibenarkan masuk?

Itulah asas kepada Minnesota Experimental City atau MXC hasil cetusan idea seorang ahli fizik bernama Athelstan Spilhaus, yang mahu membuka sebuah bandar baru yang akan dijadikan contoh bandar masa depan - bebas daripada masalah urbanisasi, pencemaran dan kegagalan perancangan perbandaran.

Lebih istimewa, bandar itu akan diliputi dengan dom lutsinar yang akan melindungi mereka daripada perubahan cuaca serta elemen luaran. Perancangan itu mendapat kerjasama banyak pihak, termasuklah agensi angkasa NASA, bantuan penyelidikan oleh pihak kerajaan Amerika Syarikat serta sokongan daripada syarikat gergasi seperti Ford dan Boeing.

Sebuah pekan kecil yang hanya mengandungi 205 penduduk bernama Swatara dipilih sebagai lokasi tapak MXC, dianggarkan akan selesai dibina pada tahun 1985 mampu menempatkan 250,000 orang penduduk.

Malangnya semua perancangan yang dibuat bertahun-tahun, langsung tidak melibatkan penduduk Swatara. Apabila mereka mendapat berita mereka perlu dipindahkan bagi membolehkan MXC dimulakan kerja-kerja pembinaannya, protes besar-besaran (untuk 205 orang penduduk) dimulakan.

Selepas tekanan diberikan kepada kerajaan negeri oleh penduduk pekan kecil tersebut, akhirnya projek itu diumumkan perlu dibatalkan selepas kerajaan negeri mengambil kira sentimen penduduk setempat.

Dana yang telahpun dibelanjakan bagi tujuan penyelidikan dan pembangunan MXC, akhirnya terbuang begitu saja.


Misi Gila Elon Musk: SpaceX Mahu Hantar 1 Juta Manusia Ke Marikh 2050

Bagi yang tidak tahu, pengasas SpaceX iaitu Elon Musk yang juga merupakan manusia kedua terkaya di dunia ketika ini, sangat aktif di Twitter.

Dengan lebih 42 juta pengikut, Elon Musk berada di kedudukan ke-33 dunia di laman ini, iaitu di bawah NASA.

Walaupun kadang-kala beliau memuat naik memes yang agak kelakar di Twitter, namun ia juga merupakan tempat di mana Elon Musk memberikan komen yang sangat mengejutkan.

Sebagai contoh, Elon Musk membalas soalan yang ditanya oleh seseorang tentang menghantar 1 juta manusia ke planet Marikh menjelang tahun 2050, dan beliau menjawab "Ya".

Persoalannya, walaupun tiada apa yang mustail, namun adakah ini realistik yang mana tempohnya adalah kurang dari 30 tahun dan melibatkan 1 juta orang.

Ia pada dasarnya seperti membawa kesemua penduduk di Seberang Perai, Pulau Pinang (818,197 orang) dan menghantar kesemua mereka bersama-sama infrastruktur ke planet merah ini.

Ini belum diambil kira planet ini yang terletak beratus juta kilometer dari Bumi secara purata, dan tempoh untuk pergi ke Marikh adalah sekitar 6 hingga 8 bulan. Dan tempoh ini hanyalah untuk pergi sahaja, bukannya pergi dan pulang!

Jadi, jom kita bincangkan betapa mustahil atau sebaliknya rancangan gila Elon Musk ini.

Pertama sekali, kita perlu bincangkan tentang teknologi untuk ke Marikh itu sendiri dan melihat sama ada ia munasabah atau tidak.

Komponen utama untuk penghijrahan dahsyat ini berlaku adalah melibatkan roket terbaru ciptaan SpaceX yang dikenali sebagai Starship.

Starship adalah kapal angkasa super yang boleh digunakan semula yang telah dibangunkan sejak tahun 2018.

Masih dalam tahap prototaip sehingga hari ini, roket ini bakal terdiri daripada dua komponen, iaitu pelancar atau pendorong super untuk komponen pertama dan kapal angkasa itu sendiri untuk komponen kedua.

Sebaik sahaja ia siap dan berada di atas pad pelancaran, Starship bersaiz 122 meter tinggi dengan berat 150 tan, sekaligus menjadikannya sebagai kapal angkasa terbesar yang pernah dibina manusia.

Malah, roket ini mempunyai kuasa 3.5 kali ganda daripada Saturn V, roket yang menghantar angkasawan NASA ke bulan beberapa dekad yang lalu, dan mampu mengangkut 100 tan muatan ke orbit dan seterusnya menuju ke Marikh.

Untuk memudahkan gambaran, Starship mampu mengangkut hampir 95 buah Perodua Myvi, kereta kesayangan rakyat Malaysia, ke Marikh dalam setiap perjalanan.

Dan seperti yang diberitahu di atas, roket ini boleh digunakan semula. Sebaik sahaja ia dilancarkan dan menuju ke angkasa lepas, komponen pertama turun kembali ke bumi dan mendarat seperti yang dilakukan oleh Falcon 9 milik SpaceX.

Malah, roket ini juga mampu untuk mendarat secara tegak dengan sendirinya.

Dan walaupun anda mungkin beranggapan bahawa apa yang perlu dilakukan untuk menjayakan misi ini adalah melengkapkan ciptaan Starship dan melancarkannya ke Marikh, namun ia tidak semudah itu.

Seperti yang dijangkakan, sebaik sahaja roket ini dilancarkan dari Bumi, bahan bakarnya perlu diisi semula untuk memulakan perjalanannya ke Marikh.

Ini kerana walaupun ia merupakan sebuah roket yang sangat berkuasa, namun ia masih memerlukan sebahagian besar daripada bahan bakarnya hanya untuk mengatasi tarikan graviti Bumi.

Maka, untuk setiap roket yang menghala ke Marikh, sebuah lagi roket juga perlu dilancarkan untuk mengisi minyak setiap satu daripadanya.

Dan apa yang merumitkan lagi misi gila ini adalah jarak di antara kedua-dua planet Bumi dan Marikh adalah berubah-ubah.

Ini kerana Marikh mengikut apa yang dikenali sebagai orbit eksentrik, yang bermaksud tidak seperti orbit Bumi, orbit Marikh tidak bulat.

Jadi, walaupun pada masa-masa tertentu Bumi terletak sangat hampir dengan Marikh iaitu sekitar 62.07 juta kilometer, pada masa yang lain kedua-duanya terpisah pada jarak yang sangat jauh iaitu sekitar 402 juta kilometer.

Ini bermakna jika kita mahu menghantar manusia ke Marikh, ia tidak boleh dilakukan sesuka hati tetapi perlu menunggu waktu di mana kedua-dua planet ini berada di kedudukan paling hampir yang mana berlaku setiap 26 bulan.

Namun masalah misi ini tidak berhenti di sini sahaja, kerana walaupun kita mungkin mampu ke Marikh dalam situasi tertentu, tetapi pulang ke Bumi adalah sesuatu yang mustahil kerana kesemua bahan bakar telah digunakan dalam perjalanan ke planet merah ini.

Dan inilah sebabnya mengapa kumpulan pertama yang menjejakkan kaki di Marikh perlu membina fasiliti penghasilan bahan bakar serta-merta. Jika tidak, anda mungkin tidak lagi dapat pulang beraya di Bumi menjelang Aidilfitri atau mengundi pada Pilihan Raya Umum ke-15.

Bahan bakar yang mungkin digunakan oleh Starship ke Marikh ini dikenali sebagai "deep cryogenic methalox", atau pada dasarnya hanyalah metana dan oksigen cair.

Masalahnya adalah untuk menghasilkan bahan bakar ini di Marikh dan mencari cara paling efisyen untuk melakukannya.

Namun, ada penyelesaian kepada masalah ini iaitu menggunakan ais yang cari yang terdapat di Marikh dan juga jumlah karbon dioksida yang banyak yang boleh didapati di atmosfera planet ini.

Bahan-bahan ini bersama-sama dengan proses penukaran kimia yang kompleks, bahan bakar yang diperlukan boleh dihasilkan, namun ia memerlukan jumlah tenaga yang sangat tinggi.

Malah, untuk mengisi tangki minyak Starship sekitar 1,200 tan, jumlah tenaga yang diperlukan untuk menghasilkan bahan bakar itu di Marikh adalah sekitar 16 gigawatt jam.

Ini bermakna jika anda berada di Marikh selama 26 bulan dan menunggu Bumi dan Marikh berhampiran antara satu sama lain untuk pulang, anda perlu menghasilkan sekitar 1 megawatt tenaga elektrik berterusan.

Mengikut standard hari ini, penghasilan tenaga sebanyak ini memerlukan panel suria yang memenuhi 14 buah padang bola sepak antarabangsa.

Jadi, kumpulan manusia pertama perlu membawa segala alatan untuk membina panel suria seluas ini.

Jika kita anggap bahawa semua masalah di atas boleh diselesaikan, kita masih berhadapan dengan satu lagi masalah logistik yang besar.

Ketika ini, SpaceX berharap untuk melancarkan perjalanan pertama ke Marikh pada pertengahan hingga ke penghujung tahun 2020-an, yang bermakna Elon Musk hanya memiliki sekitar 25 tahun sahaja lagi untuk mencapai sasaran 1 juta manusia di Marikh menjelang tahun 2050.

Dalam tempoh 25 tahun ini, hanya 12 kali sahaja Bumi berada di kedudukan paling hampir dengan Marikh, untuk membolehkan SpaceX melancarkan roket mereka ke planet itu.

Elon Musk mengisyaratkan bahawa dalam tempoh setiap jendela perpindahan ini berlaku, beliau berharap untuk menghantar sekitar 1,000 buah roket dalam satu masa.

Dengan ini, 1,000 kapal akan berlepas, diisi bahan bakar semula, menunggu di orbit Bumi, dan bergerak bersama-sama menuju ke Marikh sebagai satu armada gergasi.

Dengan setiap roket membawa sekitar 100 orang, ini bermaksud bahawa setiap jendela perpindahan akan membolehkan 100,000 orang mengikuti misi ini.

Sepanjang 12 jendela perpindahan ini antara tahun 2025 dan 2050, dianggarkan 1 juta orang dapat dipindahkan ke Marikh, dengan "mudah dan lancar".

Namun, satu perkara penting yang tidak boleh diabaikan adalah perlu juga ada banyak misi menghantar kargo untuk menghantar infrastruktur dan bekalan sokongan yang sangat diperlukan untuk terus hidup di Marikh.

Malah, Elon Musk sendiri pernah memberitahu bahawa nisbah roket kargo kepada roket manusia sekitar 10:1.

Ini bermakna bagi setiap satu roket yang membawa 100 orang ke Marikh, akan ada 10 roket tambahan digunakan untuk membawa barangan keperluan.

Jadi secara realitinya ini melibatkan sekitar 100,000 atau lebih perjalanan roket ke Marikh untuk merealisasikan sasaran 1 juta manusia di planet itu.

Ini sekaligus menjadikan sasaran ini sangat rumit, dan dengan hanya 12 jendela perpindahan yang bakal berlaku antara tahun 2025 dan 2050, purata roket yang akan dihantar dalam tempoh ini adalah sekitar 8,333 roket setiap kali.

Bukan itu sahaja, kita juga perlu mengambil kira untuk menggandakan jumlah roket yang diperlukan kerana separuh daripadanya akan tersadai di planet merah itu menunggu untuk pulang pada jendela perpindahan seterusnya.

Juga perlu diketahu bahawa roket tambahan diperlukan bagi mengisi semula bahan bakar kepada roket-roket yang menuju ke Marikh, banyak kan?.

Jadi, untuk menghantar 1 juta manusia ke Marikh, Elon Musk memerlukan sekitar 15,000 hingga 20,000 Starship sepanjang tempoh 25 tahun.

Dan walaupun tiada apa yang mustahil, ini kedengaran seperti sangat mustahil. Malah, jika SpaceX mampu membina 2 Starship seminggu bermula hari ini, mereka hanya mampu menghasilkan 3,000 Starship menjelang tahun 2050, jauh daripada jumlah yang diperlukan.

Untuk merumitkan lagi keadaan, kos pembinaan 20,000 Starsthip yang mana mencecah trilion dolar, belum diambil kira kos bahan bakar untuk ke Marikh.

Jadi, adakah anda rasa misi gila Elon Musk menghantar 1 juta manusia ke Marikh menjelang tahun 2050 boleh dilakukan?

Pastinya ramai juga yang tertanya-tanya mengapa perlu ke Marikh sedangkan kita hidup di Bumi, kan?


Berapa Kerugian Ditanggung Kelab EPL Ketika Beraksi Tanpa Penonton

Liga Perdana Inggeris atau dikenali juga sebagai Premier League merupakan liga bola sepak paling popular dan liga sukan paling ramai penonton di dunia. Ia adalah tahap tertinggi dalam sistem Liga Bola Sepak Inggeris di mana 20 pasukan paling hebat bersaing sebanyak 38 perlawanan di rumah dan tempat lawan.

Tiga pasukan tercorot akan disingkirkan ke liga lebih bawah manakala tiga pasukan terbaik dari liga bawah pula akan dinaikkan ke Liga Perdana. Musim Liga Perdana Inggeris berlangsung antara Ogos hingga Mei.

Liga ini mempunyai banyak kelab bola sepak terbaik dan paling bernilai di dunia seperti Manchester City, Manchester United, Chelsea, Arsenal dan Liverpool yang memberikan cabaran sengit setiap musim.

Premier League bermula pada 20 Februari 1992 setelah kelab-kelab peringkat pertama (first division) mengambil keputusan untuk keluar dari Liga Bola Sepak Inggeris yang ditubuhkan sejak tahun 1888 lagi.

Liga Perdana kemudian ditawarkan perjanjian hak televisyen yang amat lumayan. Bagi musim 2013-14, Sky Sport dan BT Group telah membayar sebanyak RM 5.7 bilion untuk hak penyiaran semua perlawanan. Pada 2018 pula, Liga Perdana berjaya mendapatkan perjanjian bernilai RM 34 bilion untuk tempoh tiga tahun.

Maka, tidak hairanlah jika hadiah dan peruntukan lumayan ditawarkan kepada kelab-kelab yang bersaing dalam Premier League ini. Selain itu, kelab juga menerima keuntungan daripada perlawanan setiap kali bermain di rumah (stadium) sendiri.

Namun, kehadiran wabak Covid-19 di seluruh dunia telah memberi kesan kepada semua termasuklah bidang sukan. Walaupun diberi kebenaran bersambung, Liga Perdana berlangsung tanpa kehadiran penonton. Dengan kehadiran puluhan ribu penonton setiap perlawanan, berapakah kerugian yang dialami kelab-kelab ini?

Kelab-kelab 'Big Six' di Liga Perdana iaitu Arsenal, Chelsea, Liverpool, Manchester City, Manchester United dan Tottenham memperoleh keuntungan sebanyak RM 2.83 bilion pada musim 2018-19 yang merangkumi 73% kutipan semua kelab pada hari perlawanan sepanjang musim.

Namun, jualan tiket hanyalah sekitar 15% sahaja daripada jumlah keuntungan itu. Keuntungan lain diperolehi melalui penjualan cendera hati, makanan dan minuman, penyediaan kemudahan tambahan dan lain-lain lagi.

Stadium Manchester United iaitu Old Trafford mempunyai kapasiti dan kehadiran penonton paling tinggi di Liga Perdana dan menjana sekitar RM 22.9 juta bagi setiap perlawanan pada 2018-19.

Kelab Arsenal pula memperolehi keuntungan paling tinggi melalui jualan tiket iaitu sebanyak 25% daripada jumlah keseluruhan keuntungan mereka. Ini bermakna, setiap kelab mengalami kerugian berbeza tanpa kehadiran penonton atas pelbagai faktor.

Pihak pengurusan Liga Perdana memberi amaran kepada kelab-kelab yang bertanding bahawa mereka akan mengalami kerugian sehingga RM 500 juta setiap bulan pada musim 2020-21 jika larangan ini masih diteruskan.

Berikut adalah 10 kelab yang dianggarkan mengalami kerugian paling banyak apabila beraksi tanpa kehadiran penonton pada musim 2020-21:

Kerugian besar ini memaksa kelab menggunakan wang simpanan mereka bagi membayar gaji pemain dan pekerja yang besar. Pada musim 2018-19, kelab-kelab Liga Perdana membelanjakan lebih daripada RM 17 bilion untuk membayar gaji pemain dan pekerja.

Ketiadaan penonton bermakna kelab tidak memerlukan kakitangan yang ramai seperti di bahagian katering, kawalan keselamatan, gerai dan sebagainya. Namun, kos ini merupakan sebahagian yang kecil sahaja jika dibandingkan dengan kos keseluruhan.

Sebagai contoh, Manchester United menggaji seramai 3,340 kakitangan pada hari perlawanan di Old Trafford. Jika dianggarkan mereka bekerja selama enam jam, jumlah gaji yang perlu dibayar hanyalah RM 28.6 juta setahun. Pembayaran ini adalah kecil berbanding kos keseluruhan Manchester United pada musim 2018-19 berjumlah RM 1.9 bilion.

Selain hasil kutipan hari perlawanan, kelab-kelab Premier League juga bakal mengalami kerugian lain. Sebagai contoh, pihak penaja mungkin mengurangkan jumlah tajaan kepada kelab-kelab bola sepak.

Pasaran perpindahan pemain juga turut mengalami kesan. Kelab tidak akan berbelanja besar untuk membeli pemain baharu dan pemain yang ingin dijual juga tidak begitu menguntungkan.

Walaupun kelab bola sepak dimiliki oleh individu yang kaya-raya, mereka juga sebenarnya terkesan akibat Covid-19 apabila perniagaan lain mereka turut terjejas.

Sekiranya Liga Perdana tidak dapat mencari jalan bagi menampung kerugian bernilai RM 3.88 bilion akibat ketiadaan penonton sepanjang musim, mungkin kelab terpaksa mengurangkan gaji pemain atau lebih teruk lagi jatuh muflis.


Berapakah Ketinggian Maksimum Bangunan Yang Boleh Dibina Manusia?

12,000 tahun dahulu di atas bukit Turki moden pada hari ini, nenek moyang kita telah membina apa yang diketahui sebagai kuil tertua di dunia.

Sejak dahulu lagi, manusia mempunyai keinginan untuk membina bangunan yang sangat tinggi dan ia adalah sifat semulajadi manusia untuk melakukan yang lebih hebat dari sebelumnya.

Namun, sudah tentunya ada had bagi ketinggian bangunan yang boleh dibina, kan?

Jadi secara teorinya, berapakah ketinggian maksimum bangunan yang boleh dibina oleh manusia?

Untuk mula dengan skala kecil, ketinggian biasa bagi sebuah rumah satu tingkat adalah sekitar 4.5 meter.

Roller coaster paling tinggi di dunia iaitu Kingda Ka yang terletak di New Jersey, AS berketinggian 139 meter.

Walaupun sudah mampu menakutkan kebanyakan daripada kita, namun ketinggian ini jauh lebih rendah dari bangunan yang ada ketika ini.

Juga dikenali sebagai Piramid Agung, piramid Khufu di Giza, mesir berukuran 146.7 meter yang telah dibina lama dahulu pada tahun 2,570 SM.

Sebaik sahaja ia siap dibina, piramid ini merupakan bangunan paling tinggi pernah dibina ketika itu dan memegang rekod itu untuk tempoh yang tersangat lama iaitu 3,881 tahun.

Akhirnya, rekod ini berjaya dipecahkan pada tahun 1311 di England.

Gereja katedral Lincoln ini mencapai ketinggian 160 meter dan ketinggian itu kekal menjadi yang tertinggi pernah dibina manusia, sehinggalah ia dipecahkan pada tahun 1884 selepas monumen Washington di AS dibina dengan ketinggian 169 meter.

5 tahun kemudian, pembinaan Menara Eiffel di Paris dengan ketinggian 301 meter menewaskan gereja tersebut yang mana membuatkan semua bangunan lain yang pernah dibina manusia menjadi sangat kerdil.

Dengan terbinanya menara ikonik Paris ini, ia seolah-olah membuka lembaran baharu dari segi betapa tingginya bangunan yang boleh dibina oleh manusia.

Dengan kedatangan besi tempa dan keluli, ketinggian struktur boleh dibina dengan lebih dahsyat.

Bangunan Chrysler di New York dengan ketinggian 319 meter akhirnya menamatkan rekod Menara Eiffel yang dipegang selama 41 tahun.

Setahun selepas Bangunan Chrysler dibina, rekod ini sekali lagi dipadamkan oleh sebuah lagi bangunan di bandar yang sama iaitu Empire State Building dengan ketinggian yang jauh lebih dahsyat iaitu 448 meter.

Namun rekod ini pun tidak bertahan lama kerana bermula pada tahun 1963, binaan tertinggi yang pernah dicapai oleh manusia adalah tiang dan menara radio.

Menara radio Warsaw yang terletak di Poland adalah struktur paling tinggi di dunia satu ketika dahulu dengan ketinggian 646 meter.

Untuk gambaran yang lebih jelas, menara radio ini adalah hampir 1.5 kali ganda ketinggian menara berkembar tertinggi di dunia iaitu Menara Berkembar KLCC.

Walaupun ia runtuh pada tahun 1991, namun ketinggian tersebut tidak pernah diatasi oleh mana-mana binaan manusia, sehinggalah baru-baru ini pada tahun 2008.

Akan tetapi, bangunan yang mana kita semua tahu jauh meninggalkan yang lain dari segi ketinggian tidak lain dan tidak bukan sudah tentunya Burj Khalifa di Dubai.

Dengan ketinggian tidak masuk akal iaitu 830 meter, ia memerlukan 2,909 anak tangga untuk sampai ke puncak dan jika anda menaiki lif, ia mengambil masa 2 minit 40 saat.

Jika anda terjun dari puncak Burj Khalifa dan dengan anggapan bahawa anda sampai ke tanah tanpa terlanggar bahagian bangunan ini, ia mengambil masa sekitar 20 saat.

Untuk mengetahui betapa tingginya jatuh bebas ini, cuba kira sehingga 20 saat dan anda mungkin dapat bayangkan betapa tingginya jarak tersebut.

Akan tetapi, Burj Khalifa hanyalah binaan paling tinggi yang pernah dibina manusia, tetapi bukannya binaan tertinggi yang mampu kita bina.

Jika kita mahu, kita boleh bina bangunan yang jauh lebih tinggi, jadi apa yang menghalang kita daripada melakukannya?

Secara teorinya, tiada had tentang betapa tinggi yang kita boleh bina selagi kita boleh memperluaskan tapak sesebuah struktur untuk menyokong penambahan berat di bahagian atasnya.

Dan disebabkan oleh Bumi berbentuk sfera, ia sudah tentunya mengehadkan keluasan tapak struktur binaan.

Oleh itu, melihatkan kepada teknologi dan sumber daya yang kita ada sekarang, binaan tertinggi yang mungkin dapat kita bina ketika ini ialah X-seed 4000.

X-Seed 4000 adalah sebuah pencakar langit konsep, yang pada mulanya dicipta dan dikembangkan oleh Martin Pascoe dari United Kingdom. Ia adalah struktur tertinggi yang pernah dibayangkan sepenuhnya dengan pelan induk yang lengkap.

Ketinggiannya? Binaan ini dirancang mampu mengapai ketinggian 4,000 meter mencecah langit dengan 800 tingkat, sekaligus membuatkan Burj Khalifa kelihatan tersangat kecil dan kerdil.

Ia direkabentuk untuk Tokyo, Jepun oleh Taisei Corporation pada tahun 1995 sebagai persekitaran futuristik yang menggabungkan kehidupan ultra-moden dan teknologi dan interaksi dengan hidupan liar serta alam semula jadi.

Kaedah pengangkutan dalam X-seed kemungkinan besar termasuk kereta api MagLev.

Untuk membolehkannya dibina dengan kukuh, struktur ini dirancang dibina dengan lebih daripada 3 juta tan keluli dan lebar tapak binaan ini perlu mencapai 6 kilometer bagi menyokong berat bangunan yang tersangat dahsyat.

Malah, ketinggiannya melepasi Gunung Fuji di Jepun dan mencapai 45% dari ketinggian gunung tertinggi di dunia iaitu Gunung Everest serta hampir 9 kali ganda ketinggian Menara KLCC.

Jika disusun kereta kesayangan rakyat Malaysia iaitu Perodua Myvi secara bertindan, kita memerlukan 2,640 buah untuk menyamai ketinggian X-Seed 4000.

Ia pada dasarnya akan menjadi gunung logam yang mampu memuatkan lebih dari 1 juta manusia di dalamnya dan ia akan menjadi tersangat menakjubkan sehingga ia boleh mengganggu pola cuaca di kawasan sekitarnya.

Jika kita bercakap tentang binaan segergasi ini, sudah tentunya kos pembinaan menjadi topik utama. Untuk membina X-seed 4000, kosnya adalah sekitar RM1.79 trilion hingga RM5.76 trilion, "sahaja".

Ini membuatkan X-seed 4000 adalah bukti sebenar terhadap sebarang kemungkinan yang boleh dicapai manusia dan jika kita memutuskan untuk membinanya pada hari ini, tiada apa yang dapat menghalang kita daripada menyiapkannya pada hari esok, kecuali dengan kuasa Tuhan.

Pendek kata, secara teorinya, kita mampu membina bangunan setinggi yang dimahukan selagi kita dapat membina tapak yang mampu menyokong berat sesebuah binaan tersebut.


8 Negara Paling Kerap Mengalami Gempa Bumi Besar

Gempa bumi adalah salah satu bentuk bencana alam paling dahsyat dan memusnahkan. Gempa bumi sangat sukar diramal kerana ia berpunca daripada kejadian yang berlaku jauh dalam perut bumi.

Salah satu penyebab utama berlakunya gempa bumi berpunca daripada aktiviti pergerakan plat tektonik. Selain itu, gempa bumi juga boleh disebabkan oleh letusan gunung berapi. Berikut adalah lapan negara yang mempunyai risiko paling tinggi mengalami kejadian gempa bumi.

Bahagian selatan negara ini merupakan tempat paling mudah terkena bencana gempa bumi kerana Plat Eurasia dan Afrika bertembung di wilayah ini.

Sebilangan besar gunung berapi paling berbahaya di Itali seperti Etna, Vesuvius dan Stromboli terletak di wilayah ini. Sejak tahun 1900 sehingga 2016, sebanyak 33 kejadian gempa bumi dilaporkan berlaku di Itali.

Sebahagian dari pantai barat Amerika Syarikat berada di atas Lingkaran Api Pasifik di mana kerap berlakunya letusan gunung berapi. Rantau ini juga mempunyai tektonik plat aktif. Dilaporkan sebanyak 41 kejadian gempa bumi berlaku di Amerika Syarikat dari tahun 1900 hingga 2016.

Sempadan dinamik plat Pasifik dan Amerika Utara ini bertanggungjawab terhadap banyak kejadian gempa bumi terutamanya di Alaska dan California. Tambahan pula, gelinciran San Andreas (retak pada kerak bumi yang menyebabkan muka bumi ternaik atau terturun) yang terbentang panjang menjadikan negeri ini terdedah kepada bencana.

Negara Peru terletak di antara plat Amerika Selatan dan Nazca. Plat di negara itu bergerak dengan kecepatan sebanyak 77 mm setiap tahun. Pergerakan ini memicu kejadian gempa bumi disebabkan sesar tujah (terbentuk akibat ricihan kerak bumi).

Aktiviti gunung berapi di dataran tinggi, pembentukan Jurang Peru-Chile dan Jurang Pergunungan Andes juga menjadi punca kepada pergerakan plat tektonik di Peru. Sebanyak 44 kes gempa bumi dilaporkan berlaku di Peru dari tahun 1900 hingga 2016.

Negara Jepun yang terletak berhampiran Lingkaran Api Pasifik telah menjadikannya sangat berisiko untuk mengalami bencana gempa bumi. Pergerakan dan pertembungan lereng benua dan plat dasar laut di sekitar Jepun menjadi punca utama terhadap bencana ini.

Jepun berada dalam gabungan empat plat tektonik yang berbeza iaitu plat Amerika Utara, plat Pasifik, plat Filipina dan plat Eurasia. Pergerakan dan penolakan plat Filipina dan Pasifik di bawah dua plat lain akan menyebabkan berlakunya gempa bumi. Dari tahun 1900 hingga 2016, sebanyak 61 kes gempa bumi berlaku di Jepun.

Seperti negara-negara lain dalam senarai ini, Turki juga berada di salah satu tempat yang mempunyai gelombang paling aktif di dunia iaitu di antara plat Eurasia dan Arab. Plat Arab terbentang ke arah utara plat Eurasia yang agak stabil.

Turki berada di sempadan impak antara kedua-dua plat ini. Pergerakan plat Arab biasanya dipicu oleh pembentukan dan penyebaran kerak baru di sepanjang rabung yang terletak dalam Laut Merah dan Teluk Aden.

Penyebaran baru kerak ini akan menyebabkan tekanan pada plat Arab yang telahpun menghasilkan dua gelinciran seperti gelinciran Anatolia Utara dan Anatolia Timur. Lokasi di sepanjang kerosakan ini sangat terdedah kepada risiko berlakunya gempa bumi. Sebanyak 77 gempa bumi dilaporkan di Turki sejak tahun 1900 hingga 2016.

Iran merupakan salah sebuah negara Timur Tengah yang terletak di kawasan yang aktif dengan aktiviti gempa bumi. Sejak tahun 1900 hingga 2016, Iran telah mengalami sekurang-kurangnya 106 kejadian gempa bumi. Ini kerana Iran terletak di mana plat tektonik Eurasia dan Arab bertemu.

Pergunungan Zargos di Iran terbentuk akibat berlakunya penolakan plat Arab yang kemudian menjadi sebahagian besar plat Eurasia. Disebabkan lokasinya di zon pelanggaran plat berlainan, gempa bumi di negara itu tidak dapat dielakkan.

Tambahan pula, zon seismik merangkumi sebahagian besar Iran dengan kawasan yang panjangnya 1600 km dan lebar 400 km. Selain itu, Iran juga mempunyai banyak fracture zones (zon berjurang) yang menjadikannya lebih berisiko terkena gempa bumi.

Dengan 113 gempa bumi kuat antara tahun 1900 hingga 2016, negara Indonesia berada di tempat kedua dalam senarai ini. Sebab utama mengapa Indonesia kerap mengalami kejadian gempa bumi adalah lokasinya di Lingkaran Api.

Hampir kebanyakan gempa bumi di dunia berlaku di Lingkaran Api ini yang meliputi kawasan berbentuk kasut seluas 40,000 km persegi. Tambahan pula, pergerakan plat tektonik, letusan gunung berapi sama ada di laut atau darat juga mempengaruhi bencana gempa bumi di Indonesia berabad-abad lamanya.

China merupakan negara paling berisiko dan kerap mengalami gempa bumi. Sebanyak 157 kejadian gempa bumi berskala besar dicatatkan dari tahun 1900 hingga 2016.

Sebilangan besar bencana ini berlaku di wilayah barat daya negara itu di mana kawasannya mempunyai banyak pergunungan tinggi. Mujurlah kawasan yang sering terjejas seperti Sichuan, Gansu, Qinghai, Xinjiang, Tibet dan Yunnan ini mempunyai populasi yang paling sedikit berbanding daerah lain di China.

Namun, keadaan infrastruktur pengangkutan yang mundur dan bentuk topografi pergunungan yang mencabar telah menyebabkan usaha penyelamatan dan pemulihan gempa bumi agak sukar.

Afganistan dan India juga terdedah kepada risiko gempa bumi kerana aktiviti plat tektonik di kawasan itu. Plat India secara aktif terus bergerak ke arah utara dan berlanggar dengan plat Eurasia yang menjadi penyebab utama gempa bumi di India. Selain itu, negara seperti Greece dan Mexico juga berisiko tinggi berlakunya bencana gempa bumi.


Bina, Diami dan Robohkan : Masalah Rumah Pakai Buang di Jepun

Bagi masyarakat negara kita, pelaburan hartanah merupakan salah satu bentuk pelaburan yang diharapkan dapat memberi pulangan yang baik untuk jangka masa panjang.

Kita mempunyai jangkaan bahawa nilai hartanah yang kita miliki, tak kiralah rumah atas tanah atau kediaman bertingkat akan mengalami pertambahan nilai saban tahun disebabkan oleh permintaan pasaran. Berbeza dengan kita, Jepun pula mempunyai pasaran hartanah yang berlainan sistemnya.

Rumah-rumah di Jepun mempunyai jangka hayat masing-masing yang menyusutkan harganya - sehinggakan kebanyakan rumah mencecah kosong pada nilai hartanahnya dan yang menjadi masalah besar; perlu diganti.

Menurut Kementerian di Jepun yang menyelia pengurusan tanah dan infrastruktur, sebuah rumah di Jepun perlu mematuhi garis panduan jangka hayat rumah; di antara 27 ke 30 tahun bagi rumah yang diperbuat daripada papan dan 37 tahun bagi rumah berasaskan konkrit.

Tempoh waktu singkat yang dijadikan panduan di sana berpunca daripada lambakan pembinaan rumah sekitar dekad 1960-an sehingga 1970-an, di mana wujudnya permintaan besar-besaran pasaran hartanah di Jepun.

Keperluan untuk memenuhi permintaan pasaran mendorong syarikat-syarikat pemaju untuk menyegerakan projek pada era tersebut, mengakibatkan banyak bangunan khasnya bangunan kediaman dibina dengan ala kadar; mempunyai standard yang kurang meletakkan kualiti sebagai keutamaan projek.

Walaupun banyak kajian di jalankan mendapati tempoh hayat kediaman di Jepun sebenarnya lebih panjang daripada jangkaan, kerajaan Jepun memilih untuk meletakkan standard yang kami nyatakan di atas sebagai panduan; bagi memastikan keselamatan penghuninya terjaga.

Sistem yang mereka amalkan ini mengakibatkan pembeli rumah perlu melakukan proses roboh, runtuh dan bina semula secara berkala setiap kali tiba tempoh yang ditetapkan atau hujung hayat usia rumah mereka.

Disebabkan undang-undang yang diperkenalkan kerajaan Jepun ini, secara purata sebuah kediaman di sana hanya mempunyai jangka hayat sekitar 30 tahun sebelum perlu diruntuh dan dibangunkan semula.

Bagi memastikan rakyat mereka mematuhi undang-undang ini, sejenis cukai tetap dikenakan kepada pemilik rumah berdasarkan nilai usia kediaman yang dimiliki - dikenali sebagai jyuutaku no jyuu-myo atau 'tempoh jangka hayat berkelayakan didiami.'

Semakin dekat sesuatu rumah itu dengan penghujung hayatnya yang telah ditetapkan, kadar rebat kepada cukai yang perlu dilunaskan juga akan direndahkan mengakibatkan pemilik perlu membayar amaun yang lebih tinggi.

Berdasarkan kepada sistem ini, adalah tidak menghairankan bagi sesebuah kediaman mampu mencecah nilai kosong pada penghujung tempoh hayat berkelayakannya, dengan hanya nilai lot atau tanahnya saja kekal menyimpan nilainya disebabkan kos kerugian yang perlu ditanggung seandainya cukai tidak dijelaskan.

Secara purata, 22 tahun adalah masa yang diambil untuk sebuah rumah mencecah sifar pada nilainya di Jepun dan ini mengakibatkan banyak masalah wujud.

Semua peraturan melibatkan jangka hayat kediaman ini membawa kepada perbezaan pasaran hartanah di Jepun yang menyimpang jauh berbanding apa yang biasa kita amalkan.

Aktiviti penjualan dan pembelian hartanah di Jepun melibatkan rumah terpakai sangat suram, dengan pembeli-pembeli lebih gemar menumpukan perhatian kepada projek-projek baru yang sudah pastilah jauh lebih menguntungkan pembelinya, kerana jangka hayatnya masih panjang.

Rumah pula dilihat bukan sebagai satu aset pelaburan, sebaliknya hanyalah hutang yang perlu dijelaskan - mengakibatkan penjagaan penyelenggaraan kediaman di sana kurang dilakukan, ekoran ketiadaan insentif yang meletakkan keperluannya.

Penduduk sejak awal kediaman tahu mereka akan diruntuhkan untuk dibina semula jadi kenapa perlu mereka mengeluarkan belanja untuk mencantikkan atau memperbaiki apa yang sudah sedia ada?

Masalah ini pula membawa kepada satu masalah besar kepada pengurusan mereka.

Lambakan rumah-rumah yang dibiarkan kosong serta tidak terurus semakin lama semakin meningkat; berpunca daripada tiada keperluan untuk menguruskannya serta faktor umur masyarakat Jepun yang semakin tinggi puratanya.

Pada tahun 2019, kerajaan Jepun menerbitkan statistik berkenaan angka sebenar rumah kediaman di Jepun yang telah ditinggalkan.

Sebanyak 8.46 juta unit kediaman di sana kosong tanpa penghuni atau dikenali di Jepun sebagai 'akiya' merangkumi 13.6% daripada keseluruhan jumlah di sana direkodkan. Angka itu pula menampakkan peningkatan ketara berbanding kajian terakhir pada tahun 2013.

Semua berpunca daripada isu asas kos pemilikan hartanah di Jepun.

Tidak ada apa-apa sebab untuk generasi lebih muda di Jepun mewarisi kediaman yang dimiliki ibu bapa mereka itu, yang akhirnya akan membebankan tahap kewangan mereka juga kelak.

Ketiadaan industri penjualan hartanah terpakai yang rancak membuka peluang besar kepada pemaju-pemaju hartanah membangunkan projek-projek baru yang laris jualannya.

Selain itu, syarikat-syarikat yang terlibat dalam projek merobohkan rumah juga sangat aktif disebabkan oleh keperluan mendapatkan perkhidmatan mereka merobohkan rumah yang sudah tamat tempoh hayatnya atau rumah yang telah dibiarkan kosong.

Bagi sesetengah kawasan yang mengalami masalah akiya kritikal, pihak kerajaan tempatan cuba memberikan insentif kediaman secara percuma kepada mana-mana individu yang berminat. Namun kedudukan rumah itu biasanya terletak di kawasan-kawasan pedalaman menjadi penghalang utama insitiatif ini.

Syarat yang ditetapkan juga memerlukan seseorang pemilik baru hanya akan diserahkan hak milik kediaman itu selepas dia menetap di situ dalam tempoh ditetapkan; biasanya melebihi 5 tahun.

Bagaimanapun akiya yang ditawarkan biasanya sudah tidak terjaga untuk satu tempoh panjang, mengakibatkan kondisi rumah itu juga memerlukan kos yang tinggi untuk diselanggara semula.

Ini mengakibatkan bagi golongan yang berkemampuan di Jepun, daripada memikul biawak hidup mereka memilih untuk membeli rumah baru saja. Tak payah nak pening-pening kepala kerana akhirnya nanti, tetap perlu dirobohkan juga setelah tamat usianya.

Walaupun demikian, harus diberitahu harga rumah di Jepun juga tinggi-tinggi, mempunyai purata harga RM800 ribu ke RM1 juta untuk satu unit dengan nilai purata RM12,500 untuk setiap satu meter persegi.


Voyager Station, Hotel Pertama di Angkasa Lepas Bakal Dibuka Pada Tahun 2027

Dalam dunia eksplorasi angkasa lepas, kita sering dihidangkan dengan berita-berita yang tidak masuk akal antaranya eksplorasi ke planet Marikh, penghantaran kapal angkasa ke matahari (Parker Solar Probe) dan banyak lagi perkara yang dianggap hampir mustahil bagi sebahagian besar daripada kita.

Antara projek terbaru berkaitan angkasa lepas yang diumumkan adalah pembinaan sebuah hotel pertama dunia di angkasa lepas. Diberi nama Voyager Station, projek ini dijangka siap pada tahun 2027. Bagi yang mahukan pengalaman bercuti luar daripada kebiasaan, ini mungkin sesuatu yang perlu anda cuba.

Pada tahun 2019, syarikat berasal dari California, Gateway Foundation telah mengumumkan rancangan untuk membina hotel gaya kapal pesiaran yang suatu hari nanti  boleh terapung bebas di atas atmosfera Bumi.

Projek tersebut yang dikenali sebagai Von Braun Station merupakan sebuah konsep futuristik - ia terdiri daripada 24 modul yang dihubungkan oleh lif yang membentuk roda berputar yang mengorbit Bumi. Ketika diumumkan, ia dijadualkan beroperasi sepenuhnya pada tahun 2027.

Namun, beberapa tahun kemudian, projek ini telah diberi nafas baru dan dijenamakan semula menjadi Voyager Station dan bakal dibangunkan oleh Orbital Assembly Corporation, sebuah syarikat pembinaan baru milik John Blincow, bekas juruterbang yang juga merupakan pemilik syarikat Gateway Foundation.

Dalam sebuah wawancara bersama pihak CNN Travel, John Blincow menjelaskan terdapat beberapa kelewatan disebabkan pandemik COVID-19 yang melanda dunia ketika ini. Namun, pembinaan hotel pertama di angkasa ini dijangka bermula pada tahun 2026 dan pelancaran ke angkasa lepas dijangka bakal menjadi realliti pada tahun 2027.

John Blincow mengatakan bahawa eksplorasi angkasa lepas bakal mencapai zaman kegemilangan dalam beberapa tahun akan datang, maka terdapat banyak potensi besar daripadanya termasuklah industri pelancongan ke angkasa lepas.

Selain beliau, antara individu lain yang melihat potensi cerah dalam industri ini dan sudahpun melabur lebih awal adalah jutawan Richard Branson dan Elon Musk. Bagi merealisasikan projek ini, John Blincow  dan pasukannya mengatakan mereka akan bekerjasama secara rapat dengan syarikat SpaceX milik Elon Musk.

Beberapa tahun lalu, Tim Alatorre, arkitek reka bentuk senior di Orbital Assembly Corporation memberitahu CNN Travel bahawa rekaan hotel ini kelak sangat unik, tidak seperti rekaan hotel di angkasa yang dipaparkan dalam filem Stanley Kubrick "2001: A Space Odyssey".

Sebaliknya, Tim Alatorre dan pasukannya mahu membawa pengalaman mewah yang boleh dinikmati di Bumi ke angkasa lepas. Pelancong akan berada di angkasa lepas, tetapi mereka tetap boleh menikmati percutian yang menakjubkan seperti mempunyai katil yang empuk dan boleh mandi air panas di dalam tandas hotel.

Pada masa sama, pelancong kelak bakal mempunyai peluang untuk merasai keunikan yang hanya wujud apabila anda berada di angkasa lepas sahaja antaranya "makanan angkasa lepas" seperti ais krim kering beku.

Selain itu akan ada aktiviti rekreasi unik yang ditawarkan untuk pelancong. Sebagai contoh, kerana berat dan graviti yang berkurangan di angkasa lepas anda akan dapat melompat lebih tinggi, dapat mengangkat barang lebih berat dan dapat berlari dengan cara yang tidak dapat anda lakukan di Bumi.

Jadi, apakah penjelasan daripada aspek sains atau fizik mengenai hotel yang bakal dibina ini?

Tim Alatorre menjelaskan bahawa hotel berbentuk roda ini akan berpusing pada kelajuan tertentu, seterusnya mewujudkan simulasi graviti di dalamnya. Stesyen ini berputar, mendorong kandungan dalam stesyen ke perimeter stesen. Bayangkan anda memutar baldi air - air bergerak keluar ke dalam baldi tetapi masih lagi berada dalam baldi tersebut.

Berhampiran pusat stesyen tidak ada graviti buatan, tetapi apabila anda bergerak ke luar stesyen, kewujudan dan daya graviti meningkat. Nama asal hotel, Voyager Station, dipilih kerana konsep itu diilhamkan oleh reka bentuk berusia 60 tahun dari Wernher von Braun, seorang jurutera aeroangkasa yang mempelopori teknologi roket, pertama di Jerman dan kemudian di Amerika Syarikat.

Semasa tinggal di Jerman, von Braun terlibat dalam program pembangunan roket Nazi, jadi menamakan hotel angkasa lepas ini atas namanya adalah satu perkara yang begitu kontroversial. Disebabkan itulah mengapa nama hotel ini telah ditukar kepada Voyager Station.

"Stesen ini sebenarnya bukanlah penghargaan buat Von Braun. Namun, rekaannya  berdasarkan reka bentuknya dan kami menyukai sumbangannya terhadap sains dan ruang angkasa", kata John Blincow". Voyager Station jauh lebih banyak daripada itu. Ia adalah ciptaan teknologi masa akan datang dan disebabkan itulah namanya perlu ditukar agar tidak mempunyai perkaitan dengan seseorang individu.

Pelancongan ruang angkasa menjadi topik yang semakin hangat dan terdapat beberapa syarikat yang berusaha mewujudkannya - dari Virgin Galactic hingga SpaceX. Buat masa ini, pihak Voyager Station tidak mengiklankan harga untuk seorang pelancong tapi kita sudah menjangka ianya tidak akan murah.

Virgin Galactic, misalnya, merancang untuk melancarkan penumpang ke ruang sub-orbit pada harga $250,000 setiap orang, setiap perjalanan. Tahap seterusnya untuk merealisasikan Voyager Station adalah membawa masuk lebih banyak pelabur dan meneruskan ujian di lapangan.